Η.Π.Α: Μαύροι και Ινδιάνοι, ιδιοκτήτες μαύρων σκλάβων - lastpoint.gr\n02/09/2018 08/06/2020 0 Σχόλια\tΔΙΕΘΝΗ, ΗΠΑ, ΠΟΛΙΤΙΣΜΟΣ\nΑυτό το οποίο έχουν διδαχθεί όλοι είναι ότι ΜΟΝΟ οι λευκοί είχαν στην ιδιοκτησία τους μαύρους σκλάβους. Η αλήθεια όμως που οι λίμπεραλ ιστορικοί κρύβουν προσεκτικά από το ευρύ κοινό, (προκειμένου να του εμφυτεύουν άφοβα το τσιπάκι της λευκής ενοχής) είναι ότι υπήρχαν δεκάδες χιλιάδες μαύροι ιδιοκτήτες σκλάβων στην πρώιμη Αμερική. Ένας από τους πρώτους ιδιοκτήτες σκλάβων στις αμερικανικές αποικίες ήταν ένας μαύρος άνδρας με το όνομα Anthony Johnson. Ο ιδιοκτήτης σκλάβων της Βιρτζίνια από την Αγκόλα της Αφρικής, είχε στην ιδιοκτησία του τόσο μαύρους όσο και λευκούς σκλάβους. Ο Johnson στην πραγματικότητα, βοήθησε να εγκαινιασθεί το αμερικανικό δουλεμπόριο, αναγκάζοντας τις αρχές να ορίσουν νόμιμα το νόημα της “δουλείας” (“slave ownership”). [διάβασε αναλυτικά: Ο πρώτος ιδιοκτήτης σκλάβων στην Αμερική ήταν ένας μαύρος!]\nΤο 1830, μόνο στον Βαθύ Νότο (Deep South), περίπου 8.000 σκλάβοι ανήκαν σε περίπου 1.500 μαύρους ιδιοκτήτες σκλάβων (περίπου πέντε δούλοι ανά ιδιοκτήτη). Ένα άλλο παράδειγμα προέρχεται από το Τσάρλεστον της Νότιας Καρολίνας, όπου μεταξύ των ετών 1820 και 1840, το 75% των ελεύθερων μαύρων της πόλης διέθεταν δούλους! Επιπλέον, ένα εκπληκτικό 25 τοις εκατό όλων των ελεύθερων Αμερικανών μαύρων είχαν στην ιδιοκτησία τους σκλάβους και στο Νότο και στον Βορρά. Αυτά περιλαμβάνουν άτομα όπως ο Justus Angel και η Mistress L. Horry, της Colleton District, της Νότιας Καρολίνας, που ο καθένας είχε στην ιδιοκτησία του 84 σκλάβους το 1830. Στην πραγματικότητα, το 1830 ένα τέταρτο των ελεύθερων νέγρων ιδιοκτητών σκλάβων στη Νότια Καρολίνα είχε στην ιδιοκτησία του 10 ή περισσότερους σκλάβους. Οκτώ κατείχαν 30 ή περισσότερους. Το γεγονός είναι ότι ένας μεγάλος αριθμός ελεύθερων νέγρων είχε στην ιδιοκτησία του μαύρους σκλάβους.\nΣτην πραγματικότητα, σε αριθμούς δυσανάλογους προς την εκπροσώπησή τους στην αμερικάνικη κοινωνία γενικότερα. Το 1860, μόνο μια μικρή μειοψηφία λευκών ήταν ιδιοκτήτες σκλάβων. Σύμφωνα με την αναφορά απογραφής των Η.Π.Α. για το τελευταίο αυτό έτος πριν από τον «εμφύλιο» πόλεμο, υπήρχαν σχεδόν 27 εκατομμύρια λευκοί στη χώρα. Περίπου οκτώ εκατομμύρια από αυτούς ζούσαν στις δουλοκτητικές πολιτείες. Η απογραφή κατέληξε επίσης στο συμπέρασμα ότι υπήρχαν λιγότεροι από 385.000 άτομα που είχαν στην ιδιοκτησία τους σκλάβους. Ακόμα και αν όλοι οι ιδιοκτήτες σκλάβων ήταν λευκοί, αυτό θα ανερχόταν μόνο στο 1,4% του συνολικού αριθμού των λευκών στη χώρα (ή 4,8% των Νότιων λευκών που κατείχαν έναν ή περισσότερους σκλάβους).\nΣτην εντελώς σπάνια περίπτωση που κάποιο βιβλίο ιστορίας θα αναγνωρίσει την ιδιοκτησία δούλων από ελεύθερους νέγρους, η αιτιολόγηση που δίνεται είναι ότι οι μαύροι ιδιοκτήτες ήταν απλώς άτομα που αγόραζαν την ελευθερία ενός συζύγου ή ενός παιδιού από έναν λευκό ιδιοκτήτη σκλάβων γιατί δεν ήταν σε θέση να τους διεκδικήσουν νόμιμα. Αν και αυτό συνέβαινε πράγματι κατά καιρούς, είναι μια ψευδής εκδοχή της πλειονότητας των περιπτώσεων, η οποία ξεσκεπάζεται από τα αρχεία της περιόδου για τους μαύρους που διέθεταν τους σκλάβους. Σύμφωνα με τις εκθέσεις των ομοσπονδιακών απογραφών, στις 1 Ιουνίου 1860, στις Ηνωμένες Πολιτείες υπήρχαν σχεδόν 4,5 εκατομμύρια νέγροι, με λιγότερους από τέσσερα εκατομμύρια από αυτούς να ζουν στις πολιτείες της Νότιας Σκωτίας. Από τους μαύρους που κατοικούσαν στο Νότο, 261.988 δεν ήταν δούλοι. Από τον αριθμό αυτό, οι 10.689 ζούσαν στη Νέα Ορλεάνη. Ο κορυφαίος αφροαμερικανός ιστορικός της χώρας, καθηγητής του πανεπιστημίου Duke, John Hope Franklin (φώτο), καταγράφει ότι στη Νέα Ορλεάνη πάνω από 3.000 ελεύθεροι νέγροι κατείχαν σκλάβους ή με άλλα λόγια το 28% των ελεύθερων νέγρων στην πόλη αυτή.\nΓια να επιστρέψουμε στα στοιχεία της απογραφής που αναφέρθηκαν παραπάνω, αυτό το 28% είναι σίγουρα εντυπωσιακό σε σύγκριση με λιγότερο από το 1,4% όλων των λευκών Αμερικάνων και λιγότερο από το 4,8% των λευκών Νότιων. Τα στατιστικά στοιχεία δείχνουν ότι, όταν ελευθερώνονταν, οι μαύροι, γίνονταν, δυσανάλογα, ιδιοκτήτες σκλάβων. Η πλειοψηφία των ιδιοκτητών σκλάβων, λευκοί και μαύροι, διέθετε μόνο έναν έως πέντε σκλάβους. Τις περισσότερες φορές και αντίθετα με τον ενάμισι αιώνα χονδρής προπαγάνδας, οι μαύροι και λευκοί ιδιοκτήτες δούλων ζούσαν, δούλευαν και έτρωγαν δίπλα – δίπλα με τους δούλους τους. Βρίσκονταν συνέχεια μαζί είτε στο σπίτι, είτε στο χώρο εργασίας. Τα λίγα άτομα που είχαν στην ιδιοκτησία τους 50 ή περισσότερους σκλάβους περιορίστηκαν σε ένα ποσοστό της τάξης του ένα τοις εκατό και ονομάζονταν μεγιστάνες δούλων (slave magnates). Το 1860 υπήρχαν τουλάχιστον έξι νέγροι στη Λουιζιάνα που κατείχαν 65 ή περισσότερους σκλάβους. Ο μεγαλύτερος αριθμός 152 σκλάβων ανήκε στη χήρα C. Richards και στο γιο της P.C. Richards, ο οποίος ήταν ιδιοκτήτης μεγάλης φυτείας ζαχαροκάλαμου. Ένας άλλος μεγαλο-ιδιοκτήτης της Λουιζιάνα, με περισσότερους από 100 σκλάβους, ήταν ο Antoine Dubuclet, καλλιεργητής ζάχαρης, του οποίου η περιουσία εκτιμάτο (σε δολάρια του 1860) σε 264.000 δολάρια. Εκείνο το έτος, ο μέσος πλούτος των νότιων λευκών ανδρών ήταν 3.978 δολάρια.\nΤο 1860 ο (μαύρος) William Ellison ήταν ο μεγαλύτερος ιδιοκτήτης σκλάβων της Νότιας Καρολίνας. Στο βιβλίο “Black Masters. A Free Family of Color in the Old South”, οι συγγραφείς Michael P. Johnson και James L. Roak γράφουν μια συμπαθητική περιγραφή της ζωής του Ellison. Από τη γέννηση του Ellison ως σκλάβου μέχρι το θάνατό του στα 71 του χρόνια, οι συγγραφείς προσπαθούν να δώσουν μια δικαιολογία, βασισμένη στη δική τους εικασία, στο γιατί ένας πρώην σκλάβος έγινε μεγιστάνας ιδιοκτήτης σκλάβων. Πλούσιοι μαύροι αγόραζαν, πωλούσαν και εκμεταλλεύονταν μαύρους σκλάβους για κέρδος, όπως και οι λευκοί ιδιοκτήτες σκλάβων. Η γνωστή Anna Kingsley, η οποία ξεκίνησε τη ζωή της ως σκλάβα στην πατρίδα της στην Αφρική, κατέληξε να είναι στο Τζάκσονβιλ της Florida από τους πρώτους μαύρους ιδιοκτήτες φυτειών και σκλάβων της Αμερικής. Κάποιοι, όπως οι Αφροαμερικανοί Metoyers, μια οικογένεια που ήταν κατά της χειραφέτησης των μαύρων από τη Λουιζιάνα, είχαν στην ιδιοκτησία τους τεράστιους αριθμούς μαύρων σκλάβων. Συγκεκριμένα 400. Με αξία περίπου 1.500 δολάρια ανά κεφάλι, οι σκλάβοι τους άξιζαν συνολικά 600.000 δολάρια της εποχής ή 20.000.000 δολάρια με την σημερινή αξία. Αυτό έκανε τους Metoyers να είναι μεταξύ των πλουσιότερων ανθρώπων στις ΗΠΑ, μαύρων ή λευκών. Η Συνομοσπονδιακή στρατιωτική μονάδα της Λουιζιάνα, «οι Φρουροί του Augustin», που αποτελούνταν μόνο από μαύρους στρατιώτες, ονομάστηκε από τον πατριάρχη της οικογένειας Augustin Metoyer.\nΗ ιδιοκτησία μαύρων σκλάβων ήταν επίσης κοινή μεταξύ των Ινδιάνων του 19ου αιώνα, οι οποίοι αγόραζαν και πωλούσαν αφρικανούς σκλάβους μαζί με τους μαύρους και τους λευκούς ιδιοκτήτες σκλάβων. Πράγματι, ένας από τους πολλούς λόγους που τόσοι πολλοί Ινδιάνοι πολέμησαν στο πλευρό των Νοτίων ήταν ότι τους είχαν υποσχεθεί ότι ο Νόμος για τους φυγάδες σκλάβους θα επεκτεινόταν και στην Ινδική Επικράτεια, καθιστώντας νόμιμη την απαίτηση να επιστρέψουν οι σκλάβοι που το είχαν σκάσει στους αρχικούς Ινδιάνους ιδιοκτήτες τους. Ενώ ο μέσος λευκός ιδιοκτήτης σκλάβων είχε στην ιδιοκτησία του πέντε ή λιγότερους σκλάβους (συχνά μόνο ένα ή δύο), ο μέσος Ινδιάνος ιδιοκτήτης σκλάβων είχε έξι. Ένας Ινδιάνος της φυλής Choctaw είχε στην ιδιοκτησία του 227. Και πάλι, ήταν μη λευκοί ιδιοκτήτες σκλάβων που κατείχαν περισσότερους αριθμητικά σκλάβους, όχι λευκοί.\n← Ξέρετε τι έγινε σαν σήμερα 2 Σεπτεμβρίου ;\n1η Σεπτεμβρίου 1939, έναρξη Β’ Παγκοσμίου Πολέμου →


Έτοιμο το Αιγάλεω για το ματς με τον Παναθηναϊκό Β' - soccerlive.gr\nΜε την προπόνηση της Τρίτης στο “Στ. Μαυροθαλασσίτης” ολοκληρώθηκε η προετοιμασία του Αιγάλεω ενόψει του αυριανού εκτός έδρας αγώνα με τον Παναθηναϊκό Β στο εξ αναβολής παιχνίδι της 13ης αγωνιστικής.\nΈνας αγώνας όπου οι “κυανόλευκοι” θα αναζητήσουν το τρίποντο προκειμένου να κλείσουν με χαμόγελα τον Α γύρο του πρωταθλήματος και να πάρουν ψυχολογία για τα επόμενα παιχνίδια και το επίσης βαρύ αγωνιστικό πρόγραμμα.\nΌπως εχθές έτσι και σήμερα η προπόνηση κύλησε σε... χαλαρούς ρυθμούς με τον Απόστολο Χαραλαμπίδη να επικεντρώνει τα πλάνα του στην τακτική δουλεύοντας περισσότερο στην κυκλοφορία της μπάλα και τις στατικές φάσεις.\nΕκτός πλάνων για τον αγώνα με τον Παναθηναϊκό Β βρίσκονται οι εδώ και καιρό τραυματίες Σκεντεράι, Μπαρμπαρούση, ο Παπανικόλας ο οποίος ακολούθησε ατομικό πρόγραμμα και έμεινε εκτός προκειμένου να πάρει τις απαραίτητες “ανάσες” και οι Μπρέμπος, Παπαγγελής και Τσίτσαρης που μπήκαν σε ρυθμούς προπονήσεων και μετράνε αντίστροφα για τα παιχνίδια του Β γύρου.\nΟ τεχνικός του Αιγάλεω σχολιάζοντας το παιχνίδι απέναντι στον Παναθηναϊκό Β δήλωσε “Ένα ακόμη συνεχόμενο παιχνίδι στο πρόγραμμα μας. Επόμενος αντίπαλός μας ο Παναθηναϊκός Β. Μια ομάδα που της αρέσει να παίζει καλό ποδόσφαιρο. Είναι μια νεανική ομάδα, με ταλέντο και με έναν νέο προπονητή που ακολουθεί το ισπανικό μοντέλο. Εμείς προετοιμαστήκαμε κατάλληλα τις δύο τελευταίες ημέρες για αυτό το παιχνίδι. Διαβάσαμε τον Παναθηναϊκό Β σε video και θεωρώ ότι είμαστε έτοιμοι. Θα προσπαθήσουμε να φρεσκάρουμε λίγο την ομάδα γιατί το σημαντικότερο πράγμα είναι να διαχειριστούμε τους ποδοσφαιριστές στα συνεχόμενα παιχνίδια και να βάλουμε όσο το δυνατόν πιο ξεκούραστους παίκτες. Πιστεύω θα διαχειριστούμε σωστά τα παιχνίδια. Εύχομαι ακόμη και την λεπτομέρεια αύριο να την έχουμε υπέρ μας για να μην χάνουμε τζάμπα βαθμούς όπως χάσαμε στα τελευταία παιχνίδια.\nΔεν νιώθουμε την πίεση του αποτελέσματος. Είμαστε εντός των στόχων μας και ήδη έχουμε καταφέρει παραπάνω πράγματα. Εμείς θέλουμε η ομάδα να πάει ένα βήμα μπροστά. Να δημιουργήσουμε μια καλή ομάδα που θα παίζει καλό ποδόσφαιρο. Όπως μας λένε όλοι αυτό το κάνουμε και χαιρόμαστε που το Αιγάλεω παίζει καλό ποδόσφαιρο. Αυτό θέλουμε να κρατήσουμε και από εκεί και μετά να κάνουμε το κάτι παραπάνω. Παίζουμε σε κάθε παιχνίδι για το αποτέλεσμα. Σίγουρα μας λείπουν κάποια αποτελέσματα που χάσαμε στις λεπτομέρειες και από απειρία. Προσπαθούμε να βελτιώσουμε αυτές τις λεπτομέρειες. Η ομάδα μας αδικείται από τους βαθμούς που έχει αφού μπορούσε να έχει περισσότερους. Αν κάποιος παρακολουθεί την ομάδα μας τότε θα καταλάβει πως αυτοί οι βαθμοί που χάθηκαν ήταν από δικά μας λάθη”.\nΣτην “κυανόλευκη” αποστολή για τον αυριανό αγώνα με τον Παναθηναϊκό Β, ο Απόστολος Χαραλαμπίδης συμπερίλαβε τους : Σικαλιάς, Φυλακτός, Αναστασίου, Ανδρέου, Βλάχος, Καλύβας, Παναγιώτου, Παπουτσογιαννόπουλος, Δακτυλίδης, Δημητριάδης, Καθάριος, Λάσκαρης, Πιαστόπουλος, Σταματάκης, Αρναρέλλης, Βουκελάτος, Σέχου, Τριμμάτης, Τσιλιγκίρης και Χοτζάλλι.


Δεκαεπτά παιδιά αγαπημένων Ελληνικών σειρών που μεγάλωσαν και έγιναν όμορφοι νεαροί και γλυκύτατες δεσποινίδες - i-diakopes.gr\nΔεκαεπτά παιδιά αγαπημένων Ελληνικών σειρών που μεγάλωσαν και έγιναν όμορφοι νεαροί και γλυκύτατες δεσποινίδες\nby Σοφία Μαζοκοπάκη 28-05-22 00:29\nΣοφία Μαζοκοπάκη 28-05-22 00:29\nΕλληνικές σειρές: Δεκαεπτά παιδιά αγαπημένων σειρών\nΜεγάλωσαν με το πέρασμα του χρόνου, αγαπημένα παιδιά ελληνικών σειρών, που άφησαν το αποτύπωμά τους στην τηλεόραση. Κάποια από αυτά συνέχισαν την ενασχόληση με την υποκριτική και άλλα τράβηξαν διαφορετικούς δρόμους.\nΕλληνικές σειρές: Παιδιά που αγαπήσαμε μεγάλωσαν και άλλαξαν\nΟ Γιώργος Λιάτης, ο τηλεοπτικός γιος του Παύλου Χαϊκάλη, στη σειρά “Πολυκατοικία” σήμερα δε θυμίζει σε τίποτε τον αξιολάτρευτο, Πέτρο Μπαλαφούτη. Έχει χάσει τα περιττά κιλά και όπως αποκάλυψε ο ίδιος πρόσφατα, το πέτυχε με σωστή διατροφή και άσκηση. Εξάλλου, το ποδόσφαιρο είναι η αγαπημένη του συνήθεια.\nΑυτά και άλλα παιδιά που γνωρίσαμε μέσα από αγαπημένες σειρές, τράβηξαν το δικό τους δρόμο στην υποκριτική. Άλλα, πάλι, τράβηξαν διαφορετικό δρόμο.\nΗ Αναστασία Τσιλιμπίου, η τηλεοπτική κόρη της Ναταλίας Δραγούμη στη σειρά “Η καρδιά ενός αγγέλου”, αλλά και της Κατερίνας Λέχου στο “Νησί”. Το παιδί μεγάλωσε, είναι μια κούκλα. Έπαιξε στην τουρκική υπερπαραγωγή “Κιοσέμ”, όπου υποδύθηκε τη Σουλτάνα σε νεαρή ηλικία.\nΗ Νεφέλη Κανάκη στα 9 της χρόνια εμφανίσθηκε στη σειρά “Λατρεμένοι γείτονες” κι έκλεψε την παράσταση με το ταλέντο της. Σήμερα η έφηβη ηθοποιός έχει βάλει πρώτα ως στόχο τις σπουδές της και μετά την υποκριτική.\nΟ Πάνος Σαπουνάκης έγινε γνωστός μέσα από τη σειρά “Νταντά για όλες τις δουλειές” ως γιος του Πάνου Μιχαλόπουλου. Σήμερα, είναι 26 ετών και ασχολείται επαγγελματικά με το θέατρο, ενώ έχει παίξει και σε άλλες σειρές και διαφημίσεις.\nΟ Ερμής Μαλκότσης, το παιδάκι που πωλούσε λαχεία στο Ρετιρέ, σήμερα είναι χορευτής – χορογράφος.\nΠόσο άλλαξαν τα αγαπημένα παιδιά των ελληνικών σειρών\nΗ Βάλια, η τηλεοπτική κόρη της Ρένιας Λουιζίδου, στο Καφέ της Χαράς έχει γίνει σήμερα ολόκληρη κοπέλα.\nΗ Ιφιγένεια Τζόλα, η τηλεοπτική κόρη της Κατερίνας Λέχου στο Νησί, σήμερα είναι 15 χρόνων. Πρόσφατα πρωταγωνίστησε στην ελληνοφιλανδική συμπαραγωγή, Περιπέτεια στο Αιγαίο.\nΟ Άρης Τσάπης, ο “Θανάσης” στο Ευτυχισμένοι Μαζί έχει μεγαλώσει αρκετά, ενώ συμμετέχει στη σειρά Οι Συμμαθητές.\nΗ Μαρία Στάβαρη, η τηλεοπτική κόρη του Πάνου Μιχαλόπουλου στη σειρά Νταντά για όλες τις δουλειές, σήμερα είναι 26 ετών και ασχολείται με την υποκριτική.\nΑγαπημένα παιδιά: Δείτε πόσο άλλαξαν με τον χρόνο οι αγαπημένοι πρωταγωνιστές\nΗ κουκλίτσα Όλια, το μικρό κοριτσάκι στη Λένη με την Κάτια Δανδουλάκη, σήμερα είναι 17 χρόνων.\nΑπό τα πιο ταλαντούχα παιδάκια που πέρασαν σε τηλεοπτική σειρά είναι ο Παναγιώτης Φιλιππαίος, ο μικρός Μιλτιάδης στο Είσαι το ταίρι μου. Ο νεαρός σήμερα έκανε ένα σύντομο πέρασμα στο Κάτω Παρτάλι, ως σερβιτόρος και τρομάξαμε να τον καταλάβουμε.\nΗ Αλεξάνδρα Νικολαΐδου, η κόρη της Λίλας Καφαντάρη στη σειρά Καληνύχτα Μαμά, σήμερα είναι μια εντυπωσιακή γυναίκα.\nΕγκεφαλικό θα πάθαινε ο Πώπωτας, αν έβλεπε το γιο του, Μανωλάκη να ανεβαίνει ολόγυμνος στη θεατρική σκηνή. Ο 24χρονος σήμερα Πάρης Σκαρτσολιάς (από το Καφέ της Χαράς) συμμετείχε στη σειρά, Ταμάμ, αλλά και στην παράσταση, Ανδρες έτοιμοι για όλα.\nΗ Κορίνα Δαμουλιάνου ήταν η τηλεοπτική κόρη του Κώστα Καρρά στο Πάτερ Ημών. Η 30χρονη πλέον νεαρή κοπέλα είχε κατέβει και υποψήφια με τη Νέα Δημοκρατία στις εκλογές του περασμένου Γενάρη.\nΤην Εύα Δαελλή την γνωρίσαμε ως τη Φοίβη, την τηλεοπτική κόρη της Κατερίνας Λέχου, στο Ευτυχισμένοι Μαζί. Στη συνέχεια συμμετείχε και σε άλλες σειρές, ενώ σήμερα είναι 20 χρόνων.\nΟ Σάββας Σαλίπας, ο μικρός “Γιαννάκης” στο Ευτυχισμένοι Μαζί είναι στην εφηβεία και είναι ένας κούκλος.\nΕΛΛΗΝΙΚΕΣ ΣΕΙΡΕΣΠΑΙΔΙΑ ΕΛΛΗΝΙΚΩΝ ΣΕΙΡΩΝ\nΣτηβ Ντούζος: “Έπεσα σε κώμα, πέθανα. Η Παναγία μου έδωσε άλλη μία ευκαιρία για να ζήσω”\nΠαιδιά Ελληνικών τηλεοπτικών σειρών: 14 μικροί πρωταγωνιστές που λατρέψαμε – Μεγάλωσαν και έγιναν όμορφες δεσποινίδες και γοητευτικοί νεαροί\nΑντιγόνη Γλυκοφρίδη: Η απώλεια που της στοίχισε, η γνωριμία με τον άντρα της στην ηλικία των 8 και το παράπονο της για τα χρήματα\nΔιάσημοι αστέρες του Χόλιγουντ σε Ελληνικές παραγωγές: Ποιοι είναι οι σταρ του σινεμά που ελάχιστοι θυμούνται\nΜανούσος Μανουσάκης: «Μου πρότειναν να κάνω σειρά με τον έρωτα ενός εμβολιασμένου με μία ανεμβολίαστη»\nΜαρία Παπαλάμπρου: 20 χρόνια μετά το τέλος της σειράς “Οι παντρεμένοι έχουν ψυχή” παραμένει μια κούκλα\nΚόντευαν τα 30 και έκαναν τους μαθητές: 12 ηθοποιοί που έπαιξαν τα πιτσιρίκια


Πυρ και μανία ο Τάσος Τρύφωνος: «Έλεος ο κάθε ψυχοπαθής και ψυχασθενής να…» | Cyprus Times\n4 Ιουνίου, 2020 Πέμπτη 17:45:48\nΜαρίνα Μιχαηλίδου Καδή\nΟ πιο Αδύνος Κρίκος\nΠυρ και μανία ο Τάσος Τρύφωνος: «Έλεος ο κάθε ψυχοπαθής και ψυχασθενής να…»\nΠυρ και μανία ο γνωστός παρουσιαστής!\nΕδώ και λίγες μέρες γίνεται ο κακός χαμός στο διαδίκτυο και όχι μόνο για το θέμα που προέκυψε στην εκπομπή του Τάσου Τρύφωνος «Ο πιο Αδύναμος Κρίκος» σχετικά με ερώτηση του παρουσιαστή σε 10χρονη «Όταν μεγαλώσεις, εσύ πρέπει να πας στα καλλιστεία. Θα γίνεις Σταρ Κύπρος…».\nΔείτε τη συνέχεια στην ShowBiz\nMasterChef: Ο «τοίχος», τα νεύρα και το πιάτο με την… τρύπα (video)\nΕπεισόδιο με πολλές εντάσεις, φωνές και νεύρα\nΗ Χάρις Αλεξίου «αποχαιρετά» το τραγούδι. Η συγκλονιστική εξομολόγηση\n«Δεν μπορώ να τραγουδήσω όπως τραγουδούσα παλιά»\nΌλες οι άβολες στιγμές Τραμπ – Μελάνιας και οι φήμες για fake σχέση (video)\nΗ Μελάνια δείχνει να μην τον αντέχει!\nΉταν χθες βράδυ καλεσμένη στην εκπομπή του Γρηγόρη Αρναούτογλου


Φωτογραφίζοντας…σε πλήρη ισορροπία - iFocus\nO Μιχάλης Κανελλόπουλος είναι κατ’αρχάς ένας παθιασμένος ποδηλάτης. Μετακινείται και οργανώνει την καθημερινότητά του με γνώμονα το ποδήλατο.\nΕίναι ένας έρωτας που, αν και μετρά ήδη 8 χρόνια, βρίσκεται στο pic του. Καθόλου άσχημα.\nΤα τελευταία 5 χρόνια, o Mιχάλης εξερευνά μακρινές χώρες πάνω σε δύο ρόδες. Εκεί ξεκίνησε και να φωτογραφίζει. Δίνοντας προτεραιότητα στο πρακτικό κομμάτι, δεν κουβαλά μεγάλο φωτογραφικό εξοπλισμό και περιορίζεται στις ευκολίες μιάς καλής compact μηχανής. Όμως η ματιά που τόσο πολύ μετρά στην ταξιδιωτική φωτογραφία, είναι φρέσκια, διεισδυτική κι εντυπωσιακή.\nΤο βάρος αυτής της πρώτης συνάντησης μαζί του θα το δώσω στο πρότελευταίο του ταξίδι μιάς και η Β.Κορέα που επισκέφτηκε αντιπροσωπεύει για μας το απρόσιτο και το αινιγματικό. Οι φωτογραφίες του λόγω απαγορεύσεων και περιορισμών δεν μπορούσαν να είναι πιο λεπτομερείς.\nΠες μας πώς ξεκίνησες τις ποδηλατικές σου διαδρομές;\nΜια συνηθισμένη μέρα του Νοέμβρη του 2011, αντί να πάω στο γραφείο με το αυτοκίνητο όπως έκανα κάθε μέρα αποφάσισα να πάω με το ποδήλατο. Κάλυψα την απόσταση από το Χολαργό στο Μαρούσι μ ένα ποδήλατο των 300 ευρώ που είχα τότε. 'Ετσι μπήκε το ποδήλατο στην καθημερινότητά μου. Μέχρι τότε ποδήλατο έκανα τα σαββατοκύριακα, μικρές βόλτες, δυό-τρεις φορές το μήνα.\nΤον Αύγουστο του 2014 έκανα το πρώτο μου ποδηλατικό ταξίδι για δύο εβδομάδες σε Καζακστάν-Κιργιστάν. Από τότε, στόχος μου είναι να πραγματοποιώ δύο ταξίδα σε μακρινούς προορισμούς κάθε χρόνο.\nΤι αίσθηση αποκομίζεις στην εξερεύνηση ενός τόπου μετακινούμενος μ' ένα ποδήλατο;\nΌταν μετακινούμαι με το ποδήλατο, καταρχάς έχω την αίσθηση που έχουν και όσοι μετακινούνται με μηχανή. Αίσθηση ελευθερίας, το άγγιγμα του φρέσκου αέρα στο πρόσωπο.\nΠοδηλατώντας έχω την ευκαιρία να παρατηρήσω πράγματα τριγύρω που με άλλο μεταφορικό μέσο δεν θα ήταν δυνατόν, παρά μόνο με τα πόδια (όμως οι αποστάσεις που καλύπτω είναι πολύ μεγαλύτερες απ ό τι με τα πόδια). Κατ' επέκταση, και η φωτογραφική μου δραστηριότητα είναι πιο εύκολη και πλούσια.\nΜε το ποδήλατο είναι δυνατή η πρόσβαση σε μέρη (π.χ. μονοπάτια στο βουνό) που είναι αδύνατη η πρόσβαση με άλλα μέσα.\nΕίναι το καλύτερο μεταφορικό μέσο μεσα στην πόλη, εννοείται πως δεν μολύνει το περιβάλλον, και είναι οικονομικό. Σημαντικό το γεγονός πως δεν έχει έξοδα μετακίνησης αλλά ούτε και ανάγκη για θέση πάρκινγκ.\nΤαυτόχρονα, κάνω και τη γυμναστική μου με όλα τα οφέλη που μπορεί να έχει η άσκηση.\n'Εχεις πολλές δυσκολίες να αντιμετωπίσεις; Υπάρχουν πράγματα που σε πτοούν;\nΟι δυσκολίες που μπορεί ν αντιμετωπίσω στα ταξίδια (εκτός βέβαια από κάποιο ατύχημα που μπορεί να συμβεί) είναι οι άσχημες καιρικές συνθήκες (βροχή, δυνατός αέρας). Όμως με τα κατάλληλα ρούχα οι δυσκολίες αυτές αντιμετωπίζονται αν εξαιρέσουμε τα ακραία καιρικά φαινόμενα. Σε αυτή την περίπτωση, η συγκεκριμένη ποδηλατική βόλτα αναβάλλεται, δεν έχει όμως συμβεί ποτέ!\nΜια άλλη δυσκολία που αντιμετώπισα, στη Μαδαγασκάρη, ήταν το φαγητό και το νερό. Συνέπεια απ' αυτό ήταν μια στομαχική διαταραχή για λίγες ώρες που με ανάγκασε να διακόψω την ποδηλασία εκείνη την ημέρα.\nΟι φωτογραφίες σου πέρα απ το ντοκουμενταρίστικο στοιχείο της ποδηλατικής ατμόσφαιρας, βγάζουν και μια έντονη παρατήρηση και μια αγάπη στη λεπτομέρεια. Ισχύει;\nΝαι, φυσικά ισχύει. Πολλές φορές το μάτι έλκεται απρόσμενα απ' αυτά τα σχεδόν «αόρατα» πράγματα που μας περιβάλλουν. Λατρεύω τη μεγάλη εικόνα όπως την απολαμβάνω μπροστά μου ποδηλατώντας, όμως γοητεύομαι εξ ίσου απ' το μικρό στοιχείο που θα αιχμαλωτίσει το βλέμμα μου σε μια ανύποπτη στιγμή. Είναι σα να μου φωνάζει «είμαι κι εγώ εδώ!».\nΤι προτιμάς να φωτογραφίζεις στα ταξίδια σου;\nΔεν έχω συγκεκριμένο θέμα φωτογράφισης στα ταξίδια μου. Το θέμα της φωτογράφισης εξαρτάται απ' τη χώρα στην οποία ποδηλατώ. Για παράδειγμα στη Ρωσία το κύριο θέμα φωτογράφισης ήταν οι ναοί, τα μοναστήρια και το αστικό τοπίο. Στη Μαδαγασκάρη, έκανα εικόνες με φύση και τοπία στην ύπαιθρο.\nΥπάρχει κάτι συγκεκριμένο που σε απασχολεί να επισκεφτείς και να φωτογραφίσεις σε κάθε χώρα που βρίσκεσαι;\nΑυτό που κυρίως με απασχολεί όταν επισκέπτομαι μια χώρα είναι η επαφή με τους κατοίκους γι αυτό προσπαθώ πριν από κάθε ταξίδι να μαθαίνω κάποιες βασικές φράσεις επικοινωνίας στη γλώσσα τους. Αυτή την επικοινωνία την αποτυπώνω, όσο είναι δυνατόν με το φωτογραφικό φακό.\nΣε πρόσφατη συζήτηση που κάναμε αναφέρθηκες στη διαδρομή σου από Μόσχα προς Αγία Πετρούπολη που είχε διάρκεια ένα μήνα όπου εκεί έζησες την ιστορία, τη φύση και την καθημερινότητα στη σύγχρονη Ρωσία . Θα θέλαμε να μας μεταφέρεις την εμπειρία σου.\nΝαι, ποδηλάτησα πάνω από 800 χλμ για πάνω από τρεις βδομάδες. Στην διαδρομή μεταξύ Μόσχας και Αγίας Πετρούπολης επισκεφτήκαμε πολλές ρώσικες εκκλησίες μοναστήρια και χωριά. Εκτός από ένα σοβαρό ατύχημα που είχαν δυο ποδηλάτισσες από το γκρουπ ( συγκρούστηκαν μεταξύ τους ), όλα πήγαν καλά.\nΠοια χώρα σ' έχει εντυπωσιάσει περισσότερο ως τώρα; Σίγουρα οι προορισμοί που διαλέγεις είναι ξεχωριστοί και όχι ιδιαίτερα τουριστικοί.\nΑπό τις χώρες που με έχουν εντυπωσιάσει περισσότερο είναι η Χιλή στο νότιο τμήμα της (Παταγονία) για τη φυσική ομορφιά της. Επίσης, θα πρόσθετα την Ρωσία για τις εκκλησίες, τα μοναστήρια και τα μνημεία της που αφορούν στον Β' Παγκόσμιο πόλεμο.\nΤι ταξίδι σχεδιάζεις να κάνεις στο άμεσο μέλλον;\nΜέχρι τώρα δεν υπάρχει κάτι προσχεδιασμένο αλλά σίγουρα μέσα στους επόμενους έξι μήνες θα προστεθεί μια ακόμα ποδηλατική εμπειρία-περιπέτεια, ίσως πάλι στη Ρωσία. Το να ποδηλατήσω πάνω στην παγωμένη Βαικάλη το ονειρεύομαι καιρό τώρα.\nΘα είχε εξαιρετικό εμδιαφέρον για τους αναγνώστες μας να αναφερθείς στο πρόσφατο ταξίδι σου στην Βόρεια Κορέα και να μας εξιστορίσεις πώς την έζησες εκείνο το 20ημερο.\nΣτην Β.Κορέα κινήθηκα μεταξύ P’yongyang, του επινείου της Νampno, των ανατολικών παραλίων στην ιαπωνική θάλασσα (Wonsan- Wonsan bay) καθώς και στο νότιο κομμάτι της χώρας μέχρι τα σύνορα με τη Ν.Κορέα (Panmunjom). Η χώρα είναι όπως ξέρουμε απομονωμένη. Οι άνθρωποι εργάζονται πολύ και κυκλοφορούν λίγο. Οι δρόμοι φαρδείς και φροντισμένοι στην πρωτεύουσα P’yongyang είναι σχεδόν άδειοι. Λιγοστά τροχοφόρα , λιγοστοί πεζοί. Οι τροχονόμοι όμως παρόντες στα πόστα τους. Αρχιτεκτονικά βλέπεις κτίρια μοντέρνα και ψηλά ακόμα και στις εργατικές συνοικίες. Ο παππούς (Kim II-sung) και ο πατέρας (Kim Jong-il) του σημερινού ηγέτη, Kim Jong-un, βρίσκονται παντού είτε σαν αγάλματα , είτε σαν τοιχογραφίες είτε σαν πιν στα πέτα των πολιτών. Είναι η δυναστεία των Kim που σχετίζεται με την απελευθέρωση της χώρας από τους Ιάπωνες, τη διχοτόμηση που ακολούθησε, τον πόλεμο και την εγκαθίδρυση του κομμουνισμού στο βόρειο τμήμα της.\nΟ σημερινός ηγέτης έχει ανοίξει μερικά σημεία αρχαιολογικής σημασίας στο κοινό, όπως αρχαίους τάφους βασιλέων , κάνοντας ένα άνοιγμα σε παλαιότερες απαγορευτικές πολιτικές.\nΟι Β.Κορεάτες δίνουν μεγάλη σημασία στη μόρφωση και ιδιαίτερα στην εκμάθηση της Αγγλικής γλώσσας. Λειτουργούν βιβλιοθήκες και σπουδαστήρια και σε κάποια ειδικά σημεία είδαμε αγγλικές λέξεις (και όχι μόνο..) κρεμασμένες στα δένδρα ώστε οι μαθητές να έρχονται σ επαφή μ’ αυτές βιωματικά. Διαδίκτυο και σόσιαλ μίντια εννοείται δεν υπάρχουν για τους πολίτες, μόνο για την ηγεσία και τις οικογένειές τους. Η τηλεόραση έχει 3 κρατικά κανάλια και ωράριο από τις τρείς το απόγευμα ως τις δέκα και μισή το βράδι. Δεν υπάρχουν τράπεζες, ούτε διαφημίσεις.\nΟι βορειοκορεάτες αγαπούν τα σπορ και σαν εθνικό άθλημα έχουν το τζούντο.\nΔιασκεδάζουν απλά. Παντρεύονται επίσης απλά και γραφικά. Πολύ συνηθισμένο θέαμα είναι οι νεόνυμφοι που εναποθέτουν ένα στεφάνι από λουλούδια μπροστά στα γιγαντιαία αγάλματα των παλιών ηγετών τους για να δηλώσουν την υποταγή και τον σεβασμό τους. Το ίδιο συνηθίζουν να κάνουν και οι τουρίστες πράγμα που ευχαριστεί πολύ τους ντόπιους. Ο εθελοντισμός λειτουργεί πολύ σε διάφορες δραστηριότητες απ' την καλλιέργεια της γης ως τα δημόσια έργα.\nΓια τους Β.Κορεάτες η χώρα είναι μία και ενιαία. Η επανένωση είναι το μεγάλο όνειρο. Υπάρχει σχετικό σημείο στην Panmunjom δίπλα στα σύνορα, όπου συναντώνται οι ηγεσίες κάθε φορά, αλλά και μνημεία μέσα στην Piong Yiang που το υπογραμμίζουν. Μια μέρα το χρόνο, την ημέρα της Ενωσης, συναντιούνται κοντά στα σύνορα και οι οικογένειες που χωρίστηκαν με τη διχοτόμηση της χώρας.


Obedience: ένα συναρπαστικό κυνάθλημα αγωνιστικής υπακοής! – Κατοικίδια εν δράσει\nhome Εκπαίδευση, Σκύλος Obedience: ένα συναρπαστικό κυνάθλημα αγωνιστικής υπακοής!\nΓράφει ο Γιώργος Χατζάκος, εν ενεργεία Υπαξιωματικός της Πολεμικής Αεροπορίας, Επόπτης Εκπαίδευσης στο Κέντρο Εκπαίδευσης Σκύλων της Πολεμικής Αεροπορίας.\nΕυχαριστούμε τις Sylwia Szuzda, Joanna Janiec και Μaria Zakowicz για τις χρήσιμες πληροφορίες πάνω στο κυνάθλημα του Obedience.\nΗ υπακοή αποτελεί θεμέλιο λίθο για οποιαδήποτε δραστηριότητα με τον σκύλο μας, καθώς και για την απλή συμβίωσή μας μαζί του. Ακόμη, όμως, περισσότερο στον κυναθλητισμό, όπου η «περιπέτεια» χωρίς την κατάκτηση της υπακοής είναι δυστυχώς επώδυνη. Η ικανότητα να εκτελούνται ασκήσεις, είτε πρόκειται για το άθλημα της ευκινησίας (agility) είτε για τα αθλήματα του Mondio Ring ή του IGP (πρώην IPO), απαιτεί η συνεργασία ανάμεσα στον χειριστή και τον σκύλο να είναι αρμονική και με μηδενικά προβλήματα. Αυτό δεν μπορεί να εξασφαλιστεί εάν ο σκύλος δεν διαθέτει υπακοή. Ένα ιδιαίτερο κυνάθλημα, το οποίο δυστυχώς δεν είναι καθόλου δημοφιλές στη χώρα μας, είναι αυτό την αγωνιστικής υπακοής, γνωστό ως Obedience.\nΈνα άθλημα αναγνωρισμένο από την Παγκόσμια Κυνοφιλική Ομοσπονδία (FCI), όπου διοργανώνεται τόσο Παγκόσμιο Πρωτάθλημα υπό την αιγίδα της, όσο και της Παγκόσμιας Ομοσπονδίας Βελγικού Ποιμενικού (FMBB). Πρωταγωνιστές σ’ αυτό το άθλημα είναι τα Border Collies και τα Malinois, χωρίς, ωστόσο, να υστερούν και άλλες φυλές. Η απαίτηση, όμως, του συγκεκριμένου αθλήματος για ταχύτητα και ακρίβεια περιορίζει αρκετά την λίστα για όσους ενδιαφέρονται να ασχοληθούν με αυτό το κυνάθλημα σε υψηλό επίπεδο. Μία μεγάλη ιδιαιτερότητα του αθλήματος είναι ότι ο σκύλος θα πρέπει να συνεργαστεί χωρίς εντάσεις (γάβγισμα), δείχνοντας παράλληλα ενδιαφέρον για εργασία.\nΥπάρχουν τρεις επίσημες κατηγορίες και εφόσον μία χώρα το επιθυμεί μπορεί να εισάγει ακόμη μια κατηγορία, αυτή των αρχαρίων (Α0). Οι ασκήσεις είναι αρκετές και με μεγαλύτερο βαθμό δυσκολίας, ανάλογα με το επίπεδο. Η σειρά των ασκήσεων δεν είναι η ίδια, καθώς ο κριτής είναι αυτός που αποφασίζει λίγο πριν από τον αγώνα ποια θα είναι η σειρά. Παρακάτω περιγράφονται οι ασκήσεις αναλυτικά, ανάλογα με την κατηγορία/επίπεδο.\n• Κάτσε σε γκρουπ με τους χειριστές στο πλάι για ένα λεπτό\n• Κοντά σε κίνηση\n• Στάσου εν κίνηση\n• Κάλεσμα από απόσταση\n• Κάτσε ή κάτω εν κίνηση\n• Στάλσιμο μακριά και εντολή ξάπλωσε σε μία ορισμένη περιοχή\n• Επαναφορά αλτήρα\n• Έλεγχος από απόσταση\n• Κάλεσμα με υπερπήδηση εμποδίου ύψους\n• Στάλσιμο γύρω από έναν κώνο και επιστροφή δίπλα στον χειριστή\n• Κάτσε σε γκρουπ με τους χειριστές εκτός θέας για δυο λεπτά\n• Στάσου ή κάτσε ή κάτω σε κίνηση\n• Κάλεσμα από απόσταση και ακινητοποίηση\n• Στάλσιμο μακριά με ξάπλωμα σε μια ορισμένη περιοχή και κάλεσμα πίσω\n• Εύρεση αντικειμένου με τη μυρωδιά του χειριστή και επαναφορά στον χειριστή\n• Υπερπήδηση εμποδίου και επαναφορά μεταλλικού αντικειμένου\n• Κάτω σε γκρουπ για ένα λεπτό και επανάκληση στους χειριστές\n• Στάσου, κάτω, κάτσε σε κίνηση\n• Επανάκληση με στάσου και κάτω\n• Εύρεση αντικειμένου με την μυρωδιά του χειριστή και επαναφορά στον χειριστή\n• Στάλσιμο γύρω από ένα κώνο με έλεγχο θέσεων, επαναφορά αλτήρα και επιστροφή δίπλα στον χειριστή\nΟλοκληρώνοντας, θα μπορούσαμε να πούμε ότι η ιδιοσυγκρασία του αθλήματος είναι τέτοια που απαιτεί άτομα με τεράστια υπομονή και επιμονή, προκειμένου να φτάσουν σε υψηλά επίπεδα. Η επίτευξη, όμως, τόσο των αγωνιστικών στόχων όσο και της αρμονικής συνεργασίας με τον σκύλο δίνει έντονη ευχαρίστηση είτε πρόκειται για απλό αθλητή είτε για αθλητή με υψηλές απαιτήσεις.\nΕπιπρόσθετα, δεν θα πρέπει να λησμονούμε ότι η ενασχόληση με κάποιο κυνάθλημα, δίνει τη δυνατότητα στους σκύλους να εκτονωθούν, να διασκεδάσουν, άλλα και να μας αποκαλύψουν το πόσο πολύ απολαμβάνουν να μας προσφέρουν «εργασία».\nΠροβολές άρθρου: 481\nTAGS: Obedience αγωνιστική υπακοή Γιώργος Χατζάκος εν ενεργεία Υπαξιωματικός της Πολεμικής Αεροπορίας Επόπτης Εκπαίδευσης στο Κέντρο Εκπαίδευσης Σκύλων της Πολεμικής Αεροπορίας. κυνάθλημα κυνάθλημα αγωνιστικής υπακοής σκύλος


Περί Νεοφιλελευθερισμού: Ο «Φιλελευθερισμός» και γιατί οι Έλληνες πολίτες δεν τον εμπιστεύονται.\nΟ «Φιλελευθερισμός» και γιατί οι Έλληνες πολίτες δεν τον εμπιστεύονται.\nΥποψήφιου Διδάκτορα Διεθνών Σχέσεων.\nΟι εκλογές πλησιάζουν και όπως και σε όλες τις προηγούμενες αναμετρήσεις, από το 2009 και μετά, μια νέα πολιτική κουλτούρα ήρθε στη χώρα προκειμένου να γίνει μέρος του ελληνικού πολιτικού αλλά και κομματικού συστήματος. Τα λεγόμενα φιλελεύθερα κόμματα, άραγε, δεν προϋπήρχαν;\nΩς κόμματα, όχι. Φωνές εντός κομμάτων, υπήρχαν και στα δύο παλαιά κόμματα. Αυτοπροσδιορίζονταν και συνεχίζουν να αυτοπροσδιορίζονται ως «άνθρωποι των λύσεων», «εκσυγχρονιστές» και «άνθρωποι που έρχονται από το χώρο της εργασίας τους για να προσφέρουν στα κοινά». Η μεγάλη τράπεζα ιδεών στην οποία κάνουν αναγωγή την πολιτική τους καταγωγή, είναι ο φιλελευθερισμός.\nΠοιός είναι άραγε ο αυθεντικός φιλελευθερισμός;\nΠοιός είναι στην Ελλάδα και τί «πρόσωπο» έχει;\nΓιατί ενώ φαινομενικά προσφέρει λύσεις που θα ήθελαν οι πολίτες, δε γίνεται δημοφιλής;\nΤέλος, γιατί ενώ ο λεγόμενος παλαιοκομματισμός δε σταματά να κατρακυλά από το 2009 και μετά, τα νέα αυτά μορφώματα δε γίνονται οι κάλπες εκλογικής δυσαρέσκειας;\nΗ έννοια του Φιλελευθερισμού και οι παράμετροί της.\nΠοιός είναι λοιπόν ο λεγόμενος φιλελευθερισμός, πέραν της ελληνικής ετυμολογίας της λέξης;\n(φίλος + ελευθερία). Ο Φιλελευθερισμός, -όπως και ο Πραγματισμός- είναι μια κοσμοθεωρία. Οι Russell και Donohue, συμφωνούν οτι ο Φιλελευθερισμός, είναι μια πολιτική κοσμοθεωρία η οποία έχει βασιστεί στην ατομική ιδιοκτησία και στο εμπόριο. Κατόπιν αυτού του συνδυασμού, τα πολιτικά δικαιώματα που σήμερα αποτελούν συνταγματικές ελευθερίες στον λεγόμενο –κατά το Διεθνές Δίκαιο- πολιτισμένο κόσμο, όπως η ελευθερία έκφρασης, η ανεξιθρησκεία και η αυοτδιάθεση των λαών, που οφείλουν να ελέγχουν τις κρατικές λειτουργίες που εκτελούνται από τους άρχοντές τους, αποτελούν πυρήνα αυτής της κοσμοθεωρίας. Οι δομές του φιλελευθερισμού, επηρέασαν τόσο την Αμρικανική Επανάσταση όσο και την Γαλλική. Στις ΗΠΑ, ο John Locke αποτελεί τον πιο αγαπητό συνθεμελιωτή της φιλελέυθερης κοσμοθεωρίας. Στον πυρήνα της σκέψης του, βρίσκεται ή έννοια της εμπιστοσύνης (trust) η οποία αν δεν συνδέει τους πολίτες με το κράτος, τότε οι πολίτες «δικαιούνται να κάνουν ανάταση χειρών προς τον ουρανό», δηλαδή, επανάσταση. Ωστόσο, μιλώντας περί Φιλελευθερισμού, οφείλουμε να μην λησμονούμε τέσσερις παραμέτρους:\n1. Τη διάκρισή του φιλελευθερισμού από την καθαρά οικονομική του πτυχή που σήμερα εμφανίζεται ως νεο-φιλελευθερισμός\n2. Την έννοια της ιδιοκτησίας η οποία έχει καθαρές οικονομικές συνέπειες,\n3. Kάθε κοσμοθεωρία, όπως και ο Φιλελευθερισμός, είναι κυρίως ερμηνευτική πάνω στα κοινωνικά, πολιτικά και οικονομικά γεγονότα. Με άλλα λόγια, δεν μπορεί να έχει προβλετική διάσταση για τα μελλούμενα. Οι ερμηνείες κοσμοθεωριών, εξυπηρετούν τους ανθρώπους και –καλώς ή κακώς- όχι το αντίθετο.\n4. Τέλος, δεν πρέπει να ξεχνούμε πως τα πολιτεύματα (που επηρεάζονται από την πολιτική φιλοσοφία ή/και τη φιλοσοφία του δικαίου κτλ.) διαφέρουν από τόπο σε τόπο και από εποχή σε εποχή, όπως παραδέχτηκε ο Πλάτων ο οποίος προσπάθησε να σκιαγραφίσει την ιδανική πολιτεία.\nΟ φιλελευθερισμός, είχε και έχει αρκετά ιδεαλιστικά στοιχεία και γι ‘ αυτό στις αρχές του 20ου αιώνα, ονομάστηκε και ως «ουτοπικός φιλελευθερισμός» ή απλά, «ιδεαλισμός». Ποιό είναι λοιπόν το πρόβλημα στην ερμηνεία;\nΟ Φιλελευθερισμός, ως αντίδραση του «έχειν» και οι οικονομικές του ρίζες.\nΗ έμφαση που δίνει ο Φιλελευθερισμός στην ιδιοκτησία, δεν μπορεί να τον κρατήσει μακρυά από την οικονομική δραστηριότητα. Πίσω από την έννοια της ιδιοκτησίας βρίσκεται το «ίδιον», δηλαδή το άτομο ως κτήτορας. Η ελευθερία που υποστηρίζει η συγκεκριμένη κοσμοθεωρία, είναι ατομοκεντρική.\nΟι αιώνες που προηγήθηκαν του Φιλελευθερισμού στη δυτική Ευρώπη, είχαν έναν σημαντικό αντίκτυπο πάνω στη σφυρηλάτηση του φιλελεύθερου σκεπτικού. Η ύπαρξη θεσμών όπως της Ιεράς Εξέτασης και επιτροπών αλάθητης ερμηνείας που συνόδευαν τα διάφορα πολιτεύματα, έκαναν τον Φιλελευθερισμό να γεννηθεί ως αντίδραση και όχι σαν ένα αυτοφυές αφήγημα. Η φυσιολογική αυτή αντίδραση, έφερε το άτομο σε απόσταση από το κράτος, δεν στόχευσε στο να βελτιώσει την κοινωνική συνύπαρξη προσώπων –όχι ατόμων- αλλά να εκκοσμικέυσει το άτομο από την κοινωνία και την τελευταία, από το κράτος.\nΜια ερμηνεία του φιλελευθερισμού σε σχέση με την ανθρώπινη φύση, υπάρχει στο έργο του Jeremy Bentham ο οποίος θεωρεί πως ο ορθολογικός δρων (άνθρωπος) κοιτάει το όφελός του και επομένως, αφήνει να εννοηθεί πως μπορεί να είναι προβλέψιμος τόσο στην οικονομική όσο και στην κοινωνικο-πολιτική του συμπεριφορά. Η θεωρία του Ωφελιμισμού. Αυτή η θέαση, είναι λγιότερο ή περισσότερο και η βάση των λεγόμενων κλασικών οικονομικών με κύριους εκφραστές τους Smith και Ricardo. Έτσι λοιπόν, το «αόρατο χέρι του συμφέροντος», γίνεται ορατό καθώς οι δρώντες είναι «ορθολογικοί» κάτι που σημαίνει, όλοι θέλουν να μεγιστοποιήσουν τα οφέλη τους. Ο ορθολογισμός, ταυτίζεται με το μεγαλύτερο δυνατό κέρδος για το οποίο το άτομο, κάνει ό,τι δύναται για να το επιτύχει. Αφού η Ιερά Εξέταση δεν μπορούσε να κατανείμει τον πλούτο, τότε όφειλε το άτομο να κοιτάει τα του οίκου του. Για να διευρυνθεί ο πλούτος του ατόμου, εκείνο πρέπει να παράγει, να πουλά, άρα, να εμπορεύεται.\nΗ σχέση της προτεσταντικής ηθικής με τον φιλελευθερισμό, την ιδιοκτησία και την αποταμίευση, αποτελεί ένα άλλο ζήτημα για τον homo economicus, όμως δεν είναι επί του παρόντος να προβούμε σε κάποια μακροσκελή ερμηνεία. Η έννοια του συμφέροντος, όπως αυτή δομεί την πραγματιστική σκέψη, (Ρεαλισμός) αναλύεται από τον Φιλελευθερισμό. Οι Keohane & Nye, παραδέχονται οτι ο Φιλελευθερισμός είναι μια συμπληρωματική –για τον Πραγματισμό- θεωρία. Ολόκληρος ο νομικός πολιτισμός, έχει θεμελιωθεί πάνω στην ιδιοκτησία και όλο το απορρέον δίπολο δικαιωμάτων και υποχρεώσεων, συνιστά συνεπαγωγή του «ιδίου κτήματος».\nΤο «δίκαιο» είναι του πελάτη.\nΑνθρώπινα δικαιώματα, δίκαιο των μειονοτήτων, αυτοδιάθεση των λαών,αλλά και κινήσεις όπως το Κίνημα του Φεμινισμού, έχουν επηρεαστεί και από τη φιλελέυθερη σκέψη. Αν ο άνθρωπος πρέπει να μεγιστοποιεί το όφελός του και να εμπορεύεται, το τί πιστεύει και το τί μπορεί να είναι, δε μας αφορά. Οφείλει να προχωρά αναπόσπαστος στο έργο του, που είναι η μεγιστοποίηση του οφέλους του, της «ίδιας» κτήσης του. Με άλλα λόγια, παράγοντας των ελευθεριών του ατόμου, δεν είναι η κοινότητα η οποία εμπιστεύεται τα μέλη της. Είναι το ίδιο το άτομο.\nΟι θεωρίες, δεν είναι «καλές» ή «κακές». Δημιουργήθηκαν σε συγκεκριμένους χώρους και περιόδους προκειμένου να εξυπηρετήσουν συγκεκριμένες δραστηριότητες. Ωστόσο, όταν ο πυρήνας μιας θεωρίας είναι το κέρδος (όχι ο ισοσκελισμός, αλλά το κέρδος) τότε μπορούμε να αντιληφθούμε πως το «ibi jus ubi societas», (όπου δίκαιο και κοινωνία) που χρησιμοποίησε η καντιανή θεωρία, είναι μάλλον μέρος του εμπράγματου δικαίου και όχι μιας καλλιέργειας της εσωτερίκευσης των κοινωνικών κανόνων.\nΗ θλιβερή ελληνική περίπτωση.\nΤο ελληνικό κράτος, θεμελιώθηκε πάνω σε «πολιτικά Μνημόνια» της εποχής. Συνταγές συνταγματικές σε έναν κόσμο που είχε μάθει ανά τους αιώνες να ζει σε άλλες Πολιτείες, που πέραν των ελλείψεών του, δεν είχε αυτά τα ενοχικά βιώματα που έζησαν λαοί και κοινωνίες της Δύσης. Ως εκτούτου, εκτός από το τετριμμένο σύνθημα «για όλα φταίει το οτι δεν περάσαμε διαφωτισμό», ίσως η αλήθεια να βρίσκεται κάπου προς τη μέση, να περάσαμε τον διαφωτισμό χωρίς να ξέρουμε αν θέλουμε να τον υιοθετήσουμε και αν ναι, πώς θα τον υιοθετήσουμε.\nΗ σύγχρονη πολιτική μας ζωή, έχει γεμίσει από «φωστήρες της Εσπερίας», οι οποίοι μας νιώθουν «σαν φτωχούς –σε όλα- συγγενείς» και έρχονται να φέρουν σαν φως τα όσα έμαθαν από «σύγχρονα ευρωπαϊκά κράτη». Ο ρόλος του πολιτικού Προμηθέα που όμως δε βασανίζεται από κανέναν αετό, ανήκει σε σχηματισμούς και ανθρώπους, που καβαφικά, «στον πόλεμο, γράφουν ποίηση». Το αν έχουν δίκιο ή όχι, είναι εσωτερική υπόθεση του κάθε πολίτη. Εδώ, εξετάζουμε τον τρόπο. Για άλλους, τα αίτια της φτώχειας, είναι καθαρά ατομικά. Είναι λάθη. Γιατί είναι λάθος η φτώχεια; Γιατί πολύ απλά ο ορθολογικός δρώντας ορίζει το κέρδος. Τότε, που είναι ο ορθολογικός δρώντας αν η φτώχεια οφείλεται σε λάθη; Αν οι φτωχοί διάβαζαν το «Η πορεία προς τη δουλειά», όλα θα είχαν αλλάξει. Δεν υπάρχει οικονομική ειμαρμένη, γι’ αυτούς, το win-win, είναι μέσο και αποτέλεσμα. Ας το δούμε σε ένα παράδειγμα. Η γέννησή σας στο Ανατολικό Τιμόρ, σας καθιστά ίσο –αποτελεσματικό- δρώντα με το να είχατε γεννηθεί στο Ντέλαγουέαρ των ΗΠΑ. Η ταυτότητα του ανθρώπου, το πως έχει γίνει άνθρωπος προτού να γίνει πολίτης, τους είναι αδιάφορο.\nΟ τρόπος έκφρασης του φιλελεύθερου πολιτικού λόγου στην Ελλάδα, είναι καταδικασμένος να αποτυγχάνει μονίμως. Το αόρατο χέρι του συμφέροντος, δεν μπορεί να κρύψει τα κίνητρα αυτού του δασκαλίστικου πολιτικού ύφους, που δε διστάζει να θεωρεί τους εκφραστές αυτών των θέσεων, «πρότυπα επιτυχίας». Τα επιχειρήματα –αν μπορούν να θεωρηθούν τέτοια- πάσχουν από έλλειψη οικονομικής λογικής, μολονότι στόχος είναι η οικονομικοποίηση της πολιτικής ζωής. Τα προβλήματα και οι παθογένειες της χώρας, αποτελούν μια βεβαιότητα. Ωστόσο, υπάρχουν άνθρωποι που θα ήθελαν να τα λύσουν και άλλοι που μέσω αυτών, έχουν την ευκαιρία να αποκτήσουν θυμό είτε με την Ελλάδα, είτε με τους ανθρώπους και το ίδιο το κράτος, αναλόγως στο πού οφείλεται η αποτυχία τους. Έτσι, οι οικονομικός λόγος οδηγεί σε οικονομικές προτάσεις του, «να τονώσουμε την αγροτική μας παραγωγή, να διδάξουμε τους αγρότες να κάνουν start ups» ενώ η πτώση της τιμής του γάλακτος πέφτει στην ίδια τη Γερμανία και αυτό προκαλεί την κάθοδο τρακτέρ στο Μόναχο. Είναι ένθερμοι φίλοι της Ε.Ε αλλά δεν έχουν διαβάσει την Ευρωμεσογειακή Διαδικασία της Βαρκελώνης του 1995 για να δουν πώς πήγε ο αγροτικός τομέας της Ένωσης ώστε να πλήξει μια αγροτική υπερδύναμη σαν την Γαλλία.\nΤο ότι η βιομηχανία απουσιάζει από τη χώρα, το οτι είναι ο μόνος τομέας παραγωγής που μπορεί και σήμερα να δημιουργήσει απτά προϊόντα και να δημιουργήσει διοικητική παιδεία πάνω στην παραγωγή, το λησμονούν. Για εκείνους, η καινοτομία μπορεί να γίνει απευθείας. Άλλωστε, αν κακο-ερμηνεύσουμε λίγο τον Adam Smith, θα μπορούσαμε αυθαίρετα να πούμε πως «τα προβλήματα, είναι μεταμφιεσμένες ευκαιρίες».\nΑν δει κανείς ποιοτικά χαρακτηριστικά δημοσκοπήσεων, οι Έλληνες πολίτες ψέγουν τον επικριτικά ελιτίστικο χαρακτήρα που δείχνουν εκπρόσωποι νέων κομμάτων που ευαγγελίζονται φιλελευθερισμό αλλά και τον πλήρη μιμητισμό «μοντέλων» που έχουν επιτυχία στο εξωτερικό.\nΕπίσης, το εκλογικό σώμα απομακρύνεται καθώς ατενίζει πολλούς εξ’ αυτών, να μην έχουν στην ατζέντα τους εθνικά θέματα, καθώς το μόνο εθνικό θέμα για αυτούς, είναι η ατομική προκοπή και ο πλούτος που θα παραχθεί από αυτήν. Μια ανοικτή επιστολή προς την Κυρία Μέρκελ, ένα κείμενο κατά των ανασκαφών της Αμφίπολης που μας φέρνει πάλι πίσω στη λαγνεία του παρελθόντος που πρέπει να ξεχάσουμε, (!) αλλά και διάλυση μύθων με κάθε κόστος, συνιστούν τη δυναμική τους παρουσία συνοδευόμενη από τη χρήση μέσων κοινωνικής δικτύωσης για να αναφωνήσουν «Γερούν γερά, σπάσε του τον τσαμπουκά», όταν η χώρα περνά δραματικές ώρες. Οι λέσχες σκέψης τους, φιλοξενούν Καθηγητές Πανεπιστημίων που τους αρέσει να τους αποκαλούν «σοφούς», που διδάσκουν «ήθος» στα αμφιθέατρα βρίζοντας οποιονδήποτε δε συμφωνεί μαζί τους και οι οποίοι, ανησυχούν πάρα πολύ για το μέλλον της παιδείας και της τριτοβάθμιας εκπαίδευσης. Μολονότι εργάζονται στο Δημόσιο Πανεπιστήμιο, το υβρίζουν και μας νουθετούν να γίνουμε business nation, χωρίς να έχουν δουλέψει ούτε ώρα στον ιδιωτικό τομέα. Θέλει κανείς την επαλήθευση; Ελάτε σε ένα αθηναϊκό πανεπιστήμιο να ακούσετε διαλέξεις. Καθηγητές που πήγαν στη Δύση και θεωρούν χρέος τους να «εκπολιτίσουν» οιονδήποτε θεωρούν παρακμιακό, υβρίζουν νύχτα – μέρα την Ελλάδα για να τονίσουν το ότι είμαστε άξιοι των δεινών που περνάμε και πώς θα έπρεπε ο ελληνικός λαός να καεί στις ενοχές του και να μετανοήσει. Ας τους ακούσουμε λοιπόν, να διώξουμε όλους τους Έλληνες από τη χώρα και ας φέρουμε εκείνους που παρομοιάζουν τους θεσμούς με ευφάνταστα «μοντέλα του μετρό», που λένε να «σκοτώσουμε το συναίσθημα μέσα μας», που μας εξηγούν πόσο παρανοϊκή είναι η λογική όσων δε συμφωνούν μαζί τους.\nΗ ελληνική εκδοχή αυτού του αφηγήματος, έχει ως στόχο το αποτέλεσμα, όχι τον τρόπο. Αυτός, θα «φτιαχτεί στην πορεία». Ό,τι πρέπει να συνιστά ένα οικονομικό πρόγραμμα δηλαδή, – η με στάδια, συνοχή – απουσιάζει. Στην Ελλάδα, ο φιλελευθερισμός και η εκπροσώπησή του είτε από εκσυγχρονιστικά κόμματα που χρησιμοποιούν το Κοινοβούλιο που άλλοι κοιμούνται σαν τόπο εικαστικών και φωτογράφικών δραστηριοτήτων, είτε από άτομα τα οποία βρίσκονται σε αρκετά κόμματα, τείνει να γίνει ο νέος και εκ του ασφαλούς επικριτικός κομμουνισμός. Η συμμετοχή τους στα πολιτικά δρώμενα, έχει καθαρά φιλολογική υφή. Η ελληνική πολιτική σκηνή, έφτασε να παρέχει το επιχείρημα-πλεονέκτημα των ενσήμων. «Κάποιοι, έχουμε δουλέψει». Επομένως, όσοι εργαζόμαστε, μην ψάχνουμε για πολιτικό προσωπικό, ένας ιδανικός βουλευτής ή υπουργός θα μπορούσε να είναι ο κάθε συνεργάτης μας. Αναρωτιόμαστε ακόμη γιατί το εκλογικό σώμα εμπιστεύεται περισσότερο την οργή του παρά τη λογική των «νέων, άφθαρτων και επαγγελματιών – ανθρώπων των λύσεων»; Αν το μέτρο λοιπόν φαντάζει με άκρο, τότε δύσκολα μπορούμε να είμαστε αισιόδοξοι.\nΕτικέτες Απόψεις, Ελλάδα, Φιλελευθερισμός\nΟ «Φιλελευθερισμός» και γιατί οι Έλληνες πολίτες δ...


Ο ΕΟΔΥ ανακοίνωσε σήμερα Σάββατο 27/2 1.630 κρούσματα κορονοϊού, ενώ οι νέοι θάνατοι φτάνουν τους 29. και οι διασωληνωμένοι είναι 379.\nΕλλαδαΕλλαδα κρουσματα σημεραΕΟΔΥκορονοϊοςκορονοϊος Ελλαδακορονοϊος κρουσματακορονοϊος νεακορωνοϊοςκρουσματα Ελλαδακρουσματα κορονοϊουκρουσματα κορονοϊου Ελλαδακρουσματα σημερακρουσματα στην Ελλαδανεα κρουσματα στην Ελλαδα\nΈνα μεγάλο φούμαρο είναι που του έχουν δώσει έκταση για συγκεκριμένους λόγους οι Αστυνομία είναι μαζί μας σε αυτό δεν μιλάνε δεν γράφουνε και καλα κάνουν ποσά ΣΚ μετά της 6 στης πλατείες δίπλα μας Διας παιδάκια με γονείς παίζουν εγώ με την κόρη πιο εκεί στης κούνιες ποτέ δεν μας είπαν τίποτα..\nΟι αστυνομικοί ξέρουν πολύ καλά πως θα δικαστούν για εσχάτη προδοσία μόλις αποκαλυφθεί η [...]. Οι μηνύσεις πάνε φουλ από όσους αποτολμούν να κόψουν πρόστιμο. Εσύ τι θα έκανες στη θέση τους;\nΤα έχουν χαμένα\nΕμφανώς το κλείσιμο των καταστημάτων του λιανεμπορίου δε βοηθάει στη μείωση των κρουσμάτων του κορονοϊού. Άλλος ένας μύθος της κυβέρνησης των αχρήστων καταρρέει με πάταγο. Ο κορονοϊός μεταδίδεται κυρίως στα ΜΜΜ που στοιβάζονται οι επιβάτες σα σαρδέλες. Αντί όμως η κυβέρνηση να προσλάβει οδηγούς λεωφορείων, ιατρούς, νοσηλευτές και δασκάλους για την αντιμετώπιση του κορονοϊού προσλαμβάνει αστυνομικοούς!\nΗ απόλυτη ξεφτίλα της ελληνικής αστυνομίας είναι όλοι έξω παρόλο που η απαγόρευση κυκλοφορίας είναι στις 6 η ώρα. Μετά αναρωτιουνται πως αυξάνονται τα κρουσματα εν μέσω lockdown. Αλήθεια Κ. Χρυσοχοϊδη τι κάνετε; η αστυνομία πού είναι ώστε να κάνει σωστά την δουλεία της κόβοντας πρόστιμο στους απειθαρχους;; οι δρόμοι κάθε μέρα έχουν πάνω από 100.000 αυτοκίνητα σε κυκλοφορία οι πλατείες είναι γεμάτες όπως και οι παραλίες τις Αττικής. Ως εδώ....\nΝαι ρε θα κάτσουμε όλοι μέσα σε όλοι την Ευρώπη κανουν πορείες εμείς χαπατα μούγκα καταστηματα και επιχείρησης και εργαζόμενη είναι στα όρια να μην έχουν να φάνε τα παιδιά τους και εσεις το χαβά σας έχουν φτάσει σε σημείο η γιαγιάδες μας να λένε ας πεθάνω από covid αρκεί ο εγγονός μου να ξαναδουλέψει να φάνε τα δισέγγονα μου και εσεις εκεί ο covid και το lockdown..\nΊσα ρε μάγκα\nΠως την έχεις δει; Θες να φυλακιστεί η μισή Ελλάδα για να κυκλοφορείς ελεύθερα με τον φίλο σου τον Λιγνάδη; Έχεις καταλάβει πως η αστυνομία πλέον δεν πειθαρχεί στις εντολές τους; Μόνο λίγοι [...] και [...] εξακολουθούν να υπακούουν.\nΦίλε όλες οι χώρας θα βγουνε από καταντινα εμείς θά είμαστε μια ζωή στα χαρτια


Ευρωεκλογές 2019: Γραμματικάκης και Κύρκος υποψήφιοι με το Ποτάμι - Newsbomb\nΕΚΛΟΓΕΣ 12/04/2019 16:50\nΟ κ. Γραμματικάκης υποψήφιος στις Ευρωεκλογές\nΕυρωεκλογές 2019: Την υποψηφιότητα των ευρωβουλευτών του Ποταμιού Γιώργου Γραμματικάκη και Μίλτου Κύρκου στις ευρωεκλογές ανακοίνωσε σήμερα (12/4/2019) ο Σταύρος Θεοδωράκης.\nΟ επικεφαλής του Ποταμιού επισήμανε πως από το ευρωψηφοδέλτιο των πιο κρίσιμων εκλογών για την Ευρώπη, δεν θα μπορούσαν να λείπουν ο Γ. Γραμματικάκης και ο Μ. Κύρκος, πρόσωπα που επί πέντε χρόνια έδωσαν όλες τις σημαντικές μάχες στο Eυρωκοινοβούλιο, πολλές από τις οποίες κέρδισαν.\nΟ Σταύρος Θεοδωράκης τόνισε ότι το Ποτάμι στην Ευρωβουλή κατάφερε να έχει ένα ξεκάθαρο λόγο και να συνεργασθεί με σοσιαλιστές, φιλελεύθερους, πράσινους, αναδεικνύοντας κάθε φορά τα σημαντικά για την Ελλάδα και την Ευρώπη.\nΔημοτικές εκλογές 2019: Υποψήφιος δήμαρχος θέλει να «κλέψει το δημαρχείο» αλά Casa de Papel


Διακοπές - Κρήτη: Οδηγός για την οργάνωση των διακοπών σας στην Κρήτη, Ελλάδα\nΔιακοπές - Κρήτη\nΔιακοπές - Κρήτη, Ελλάδα: Οργανώστε τις διακοπές σας στην Κρήτη, Ελλάδα\nΣτην Κρήτη οι επισκέπτες θα βρουν δυο ειδών χωριά: τα τουριστικά παραλιακά θέρετρα, που προσφέρουν πολλά καταλύματα και εξοπλισμούς.\n:: Διακοπές στα Χανιά, Ελλάδα\nΤα Χανιά είναι η πρωτεύουσα και το διοικητικό, οικονομικό, εμπορικό και επικοινωνιακό κέντρο του ομώνυμου νομού. Έχει πληθυσμό πάνω από 60.000 κάτοικους και βρίσκεται στην ανατολική πλευρά της ακτής Χανίων, χτισμένη στον λαιμό του ακρωτηρίου.\nΚρήτη - Αρχική Σελίδα\n:: Διακοπές στο Ηράκλειο, Ελλάδα\nΟ νομός έχει ένα αεροδρόμιο, το μεγαλύτερο της Κρήτης, το οποίο βρίσκεται μερικά χιλιόμετρα ανατολικά της πόλης Ηρακλείου, κοντά στον Ν. Αλικαρνασσό και προσφέρει συχνές πτήσεις όλον τον χρόνο για Αθηνα και Θεσσαλονίκη, και το καλοκαίρι, πτήσεις για μερικά ελληνικά νησιά. Το λιμάνι του Ηρακλείου έχει συχνά πλοία για τον Πειραιά στην Αθήνα, τις Κυκλάδες, τα νησιά Δωδεκάνησου, την Κύπρο, την Ιταλία και το Ισραήλ.\n:: Διακοπές στο Λασίθι, Eλλάδα\nΟ νομός Λασιθίου είναι ο ανατολικότερος νομός της Κρήτης, καλύπτει μια περιοχή 1818 τετραγωνικά χιλιόμετρα και βρίσκεται αμέσως μετά το νομό Ηρακλείου. Δεν έχει αεροδρόμιο αλλά συχνά δρομολόγια εκτελούνται από λεωφορεία και συνδέουν την πρωτεύουσα του νομού, Άγιος Νικόλαος, με τις μεγάλες πόλεις και το αεροδρόμιο του Ηρακλείου (1 ώρα περίπου).\nΤο Λασίθι έχει πάρα πολλές ομορφιές να προσφέρει στους επισκέπτες του: μοναδικές, αμμώδης παραλίες, καταπράσινα λιβάδια, γραφικά χωριά, Ενετικά και Τούρκικα μνημεία, σημαντικούς αρχαιολογικούς τόπους, Βυζαντινές εκκλησίες και πανέμορφα τοπία. Όλοι όσοι ζούνε στο νομό κρατούν τα ήθη και έθιμα παρά τον ανεπτυγμένο τουρισμό και τους χιλιάδες τουρίστες.\n:: Διακοπές στο Ρέθυμνο, Ελλάδα\nΟ δήμος Ρεθύμνου βρίσκεται μεταξύ του δήμου Χανίων, δυτικά, και του δήμου Ηρακλείου, ανατολικά, μεταξύ των Άσπρων Βουνών και του όρου Ψηλορείτη. Όλος ο δήμος έχει συνολική έκταση 1496τ.χμ. και συνολικό πληθυσμό 63.000 κάτοικους, οι οποίοι ζουν περισσότερο στην πρωτεύουσα του δήμου, την πόλη Ρέθυμνο. Όλος ο δήμος είναι πλούσιος σε ομορφιές. Θαυμάσια τοπία με ειδυλλιακές και ατελείωτες παραλίες, γραφικά χωριά, αρχαιολογικά μέρη, ξωκλήσια και μοναστήρια, βενετικά οχυρά και τούρκικα αξιοθέατα, όλα προσθέτουν στον πλούτο και στην ομορφιά του δήμου Ρεθύμνου. Ένα άλλο χαρακτηριστικό του δήμου είναι η φιλοξενία και η καλοσύνη των ανθρώπων της και η αυθεντικότητα των χωριών της τα οποία είναι εντελώς απείραχτα από τον μαζικό τουρισμό.\nΕλλάδα > Κρήτη > Κρήτη Ελλάδα αρχή σελίδας


NEWSfeedCY - ΒΙΝΤΕΟ: Νεαρός πηγαίνει στη δουλειά με… άλογο λόγω ενεργειακής κρίσης!\nΑρχική ΠΑΡΑΞΕΝΑ ΒΙΝΤΕΟ: Νεαρός πηγαίνει στη δουλειά με… άλογο λόγω ενεργειακής κρίσης!\nΒΙΝΤΕΟ: Νεαρός πηγαίνει στη δουλειά με… άλογο λόγω ενεργειακής κρίσης!\nΚαθώς οι τιμές των καυσίμων παίρνουν φωτιά, οι… ευρηματικοί Ευρωπαίοι ψάχνουν εναλλακτικούς τρόπους μετακίνησης προκειμένου να ανταπεξέλθουν στις δύσκολες ενεργειακές συγκυρίες.\nΧαρακτηριστικό παράδειγμα αποτελεί ο 21χρονος Γάλλος Λουί Ζενέξ, ο οποίος έκοψε τις μετακινήσεις με το αυτοκίνητο και πλέον πηγαίνει καθημερινά στη δουλειά του με άλογο!\nΟ νεαρός μίλησε για το πώς πήρε την πρωτοβουλία στο francetvinfo.fr. Όπως εξήγησε αφορμή υπήρξε μία συζήτηση με το αφεντικό του για την ραγδαία αύξηση στις τιμές των καυσίμων.\n«Έπρεπε να γεμίσω το αυτοκίνητο μέσα στην εβδομάδα και άνοιξα συζήτηση για ένα ηλεκτρικό αμάξι, δεδομένης της τιμής του ντίζελ. Μου είπε να μείνω ήσυχος, γιατί έχω το άλογό μου. Την επόμενη μέρα ήρθα λοιπόν καβάλα στο άλογο» εξήγησε.\n«Μου πήρε λιγότερο από μία ώρα για να φτάσω στη δουλειά. Ακολουθώ την κανονική διαδρομή και το άλογό μου έχει συνηθίσει τα αυτοκίνητα. Αν έχει ομίχλη, βάζω ένα κίτρινο γιλέκο και ένα φωσφορίζον σημάδι στην ουρά του αλόγου» πρόσθεσε στη συνέχεια.\nΜάλιστα, αποκάλυψε ότι ο μισθός του είναι 1.200 ευρώ το μήνα και σχετικά με την αποταμίευση που ιδανικά θα ήθελε να κάνει, ανέφερε ότι τώρα είναι η κατάλληλη ευκαιρία για να υλοποιήσει τον στόχο του. «Κόβοντας τις μετακινήσεις με το αυτοκίνητο, νομίζω ότι το ποσό που θα μαζέψω θα είναι πολύ καλό» ανέφερε.


Πώς πρέπει να φτιάχνω τα λαχανικά μου στον ατμό;\nΕίναι πολύ σημαντικό να μαθαίνουμε (από μικρή ηλικία) να τρεφόμαστε υγιεινά και να αγαπάμε τον υγιεινό τρόπο ζωής γενικότερα ! Όλοι πλέον γνωρίζουμε την αξία των λαχανικών για μια σωστή και ισορροπημένη διατροφή αλλά και για έναν γερό οργανισμό. Μετά από πολλά χρόνια, ό κόσμος, σιγά – σιγά αρχίζει να καταλαβαίνει τη σημασία της σωστής διατροφής και ενστερνίζεται νέες συνήθειες στην καθημερινότητά του ... μια από αυτές είναι και η αποφυγή των τηγανητών τροφίμων !\n(!!!) : Το μαγείρεμα στον ατμό (εκτός από εξαιρετικά υγιεινό) είναι και πολύ πιο εύκολο και πολύ πιο γρήγορο από το τηγάνισμα ... και είναι μια συνήθεια που σας προσθέτει υγεία και σας αφαιρεί κιλάκια ! Μαζί με ένα ισορροπημένο πρόγραμμα γυμναστικής μπορείτε να επιτύχετε ταχύτατα αποτελέσματα σε απώλεια κιλών ! (μπορείτε να δείτε πολλά Tips για άσκηση εδώ : http://health-fitness.gr/)\nΑκόμα και η έλλειψη χρόνου σε καθημερινή βάση (λόγω πολλών ωρών στο γραφείο, παιδιών και λοιπών υποχρεώσεων στο σπίτι και εξωτερικών εργασιών) δυσκολεύει την απόφασή μας να ακολουθούμε ένα υγιεινό και σταθερό διατροφικό πρόγραμμα ... γεγονός που το γνωρίζουμε πολύ καλά οι περισσότεροι εργαζόμενοι. Αποτέλεσμα ; Καταλήγουμε σε γρήγορες λύσεις ανάγκης με φαγητό “απ' έξω” (όπως τυρόπιτες, σοκολάτες, μπισκότα, fast food και άλλα ανθυγιεινά και παχυντικά σνακ) που μας προσθέτουν βάρος και μας στερούν πολύτιμων θρεπτικών συστατικών.\nΤα λαχανικά στον ατμό είναι η πιο υγιεινή μαγειρική τεχνική αλλά και η πιο απλή, αφού δε λερώνει την κουζίνα, δεν απαιτεί καμία γνώση μαγειρικής ... και φυσικά γίνεται σε χρόνο μηδέν !\nΜια βόλτα στον μανάβη (ειδικά τώρα την άνοιξη) θα σας βοηθήσει να γεμίσετε το καλάθι σας με πολλά και πολύχρωμα λαχανικά. Διαλέξτε τα λαχανικά και τα χόρτα της αρεσκείας σας και ετοιμάστε όμορφα και γευστικά πιάτα που θα σας “σώσουν” από περιττές θερμίδες και θα προετοιμάσουν το σώμα σας για το καλοκαίρι στην παραλία !\nΒΑΣΙΚΟΙ ΚΑΝΟΝΕΣ ΓΙΑ ΚΑΛΟ ΜΑΓΕΙΡΕΜΑ ΤΩΝ ΛΑΧΑΝΙΚΩΝ ΣΤΟΝ ΑΤΜΟ :\nΣΗΜΕΙΩΣΗ : Προσθέστε λίγο αλατάκι και πιπέρι, σκόρδο (ωμό ή σωταρισμένο) και φρέσκο κρεμμυδάκι στα ατμισμένα λαχανικά σας, φρέσκο χυμό από λεμόνι και (φυσικά !) αγνό παρθένο ελαιόλαδο ! Επίσης, μοναδικό άρωμα, γεύση και φρεσκάδα μπορούν να προσθέσουν και τα φρέσκα βότανα στα λαχανικά σας (π.χ. μαϊντανός, δυόσμος, μέντα, θυμάρι, ρίγανη, δεντρολίβανο ... ακόμα και λεβάντα ή τόσα ακόμα φρέσκα αρωματικά βότανα της φύσης) !


Μαστιχοχωρούσικα Νέα: Οκτωβρίου 2013\nΗ επέτειος της 28ης Οκτωβρίου 1940 εορτάστηκε και φέτος με την απαιτούμενη μεγαλοπρέπεια στην Καλαμωτή, ως ελάχιστος φόρος τιμής σε εκείνη την γενιά που έδωσε τα πάντα για να μας εξασφαλίσει την ανεξαρτησία και την ελευθερία .Στον Ιερό Ναό της Αγίας Παρασκευής τελέστηκε η δοξολογία παρουσία όλων των Αρχών, μαθητών και αρκετών κατοίκων της Καλαμωτής και των γύρω χωριών.Τον πανηγυρικό της ημέρας εκφώνησε η καθηγήτρια του Γυμνασίου Καλαμωτής κ. Παπλού Μαρία. Ακολούθησε επιμνημόσυνη δέηση και κατάθεση στεφάνων στο Ηρώο των πεσόντων. Στην συνέχεια έγινε απαγγελία ποιημάτων από μαθητές των Σχολείων και τηρήθηκε ενός λεπτού σιγή στη μνήμη των ενδόξων νεκρών.Η παρουσία της χορωδίας του Προοδευτικού Ομίλου Καλαμωτής έδωσε μια ξεχωριστή νότα στο Ηρώο των πεσόντων αδελφών μας και μαζί με το άγημα του στρατού τραγούδησαν τον Εθνικό Ύμνο. Ακολούθησε παρέλαση των μαθητών των Σχολείων,παρουσία των επισήμων. Το πρόγραμμα της εορτής συνεχίστηκε με εθνικούς χορούς στην πλατεία Βαμβακά, από μαθητές των Σχολείων.\nΑναρτήθηκε από Μιχάλης Κανάριος στις 9:02 μ.μ. 0 σχόλια\nΜείωση φορολογίας σε διατηρητέα κτίρια και παραδοσιακούς οικισμούς, του Ηλία Κλεισσά.\nΜε αφορμή το πλαίσιο διαλόγου για την αναμόρφωση της φορολογίας των ακινήτων, ο Αντιδήμαρχος Μαστιχοχωρίων, κ. Ηλίας Κλεισσάς έστειλε την παρακάτω επιστολή στους Βουλευτές Χίου κ.κ.Κωστή Μουσουρούλη, Κώστα Τριαντάφυλλο, στον Αντιπεριφερειάρχη Χίου κ.ΚώσταΓανιάρηκαιστον ΔήμαρχοΧίουκ.ΠολύδωραΛαμπρινούδη, Κύριοι, Μετάαπότην δημοσιότητα της επιστολήςτου ΥΠΕΚΑ Γιάννη Μανιάτη προς τον υπουργό οικονομικών Γιάννη Στουρνάρα για μείωση φορολογίας σε διατηρητέα κτίρια και παραδοσιακούς οικισμούς ,θα πρέπει με τη δική σας θεσμική ιδιότητα να πιέσετε προς την κατεύθυνση αυτή αφού στο νησί μας υπάρχουν πολλοί παραδοσιακοί οικισμοί και διατηρητέα κτίρια (Μαστιχοχώρια ,Κάμπος ,Κάστρο Χίου κ.λ.π.).\nΣυγκεκριμένα με διάφορες κυβερνητικές αποφάσεις για τα Διατηρητέα κτίρια και τα κτίρια που βρίσκονται σε χαρακτηρισμένους αρχαιολογικούς χώρους , παραδοσιακούς οικισμούς της χώρας , έχουν επιβληθεί περιοριστικοί όροι και προϋποθέσεις ως προς τις χρήσεις και τους συντελεστές δόμησης και έχει πολλαπλασιαστεί το κόστος διατήρησης, συντήρησης ,επισκευής και ανακαίνισης , σε σύγκριση με το αντίστοιχο κόστος των συμβατικών κτιρίων.\nΓια αυτό πρέπει να θεσμοθετηθεί ειδική φορολογική μέριμνα για το οικονομικό βάρος που υφίστανται τα συγκεκριμένα ακίνητα αλλά και να γίνει ως κίνητρο για τη διατήρηση της πολιτιστικής μας κληρονομιάς.\nΗλίας Κ. Κλεισσάς\nΑναρτήθηκε από Μιχάλης Κανάριος στις 9:42 π.μ. 0 σχόλια\nΑναρτήθηκε από Μιχάλης Κανάριος στις 10:07 π.μ. 0 σχόλια\nΕκδρομή του Κοινωνικού και Ψυχαγωγικού Συλλόγου" Αγία Κυριακή " Καλαμωτής στη Σμύρνη - Έφεσο - Κουσάντασι.\nΕτικέτες Σύλλογος Αγία Κυριακή\nAπολογισμός έργου στο Υπουργείο Ναυτιλίας και Αιγαίου από τον τέως Υπουργό Κωστή Μουσουρούλη.\nΔημοσιεύεται σήμερα ο απολογισμός του τ. Υπουργού Ναυτιλίας και Αιγαίου Κωστή Μουσουρούλη, με σκοπό την ενημέρωση των πολιτών, των εργαζομένων και των θεσμικών φορέων του κλάδου, για το έργο που παράχθηκε επί υπουργίας του, από την ανασύσταση του Υπουργείου έως τον Ιούνιο 2013.\nΠαρουσιάζονται αναλυτικά, με στοιχεία και αποτελέσματα, οι δράσεις και πρωτοβουλίες που αναλήφθηκαν σε κρίσιμες αρμοδιότητες, όπως η υποστήριξη της ναυτιλίας, η εθνική λιμενική και νησιωτική πολιτική, η εδαφική συνοχή, η επιτήρηση του θαλάσσιου χώρου και άλλες, ενώ καταγράφονται οι θεσμικές και οργανωτικές αλλαγές που υλοποιήθηκαν για να τις υποστηρίξουν.\nΠεριγράφεται το έργο πάνω σε ένα πολυσχιδές και ενδιαφέρον αντικείμενο, από τη διεθνή δραστηριότητα της εμπορικής μας ναυτιλίας, ως την καθημερινότητα των σπουδαστών των Ακαδημιών Εμπορικού Ναυτικού, των ναυτικών και των οικογενειών τους. Θέματα εκπαίδευσης, πρόνοιας, συγκοινωνιών, ασφάλειας ναυσιπλοΐας, αξιοποίησης Κοινοτικών πόρων, επιχειρηματικότητας, αποκρατικοποιήσεων, ακόμα και παγκοσμίων προκλήσεων όπως η μετανάστευση, αναλύονται και παρατίθενται συγκεκριμένες δράσεις που αναλήφθηκαν για καθένα από αυτά.\nΟ απολογισμός, είναι διαθέσιμος στην προσωπική ιστοσελίδα του Βουλευτή (http://www.moussouroulis.gr/docs/entypa/Apologismos_YNA_final.pdf ).\nΟ Παγχιακός Σύλλογος Ατόμων Με Αναπηρία στα πλαίσια ανοίγματος προς την τοπική κοινωνία της Χίου και σε μια προσπάθεια δημιουργίας δικτύου αλληλεγγύης και εξυπηρέτησης ατόμων με ειδικές ανάγκες και των οικογενειών τους, καλεί τις φίλες και φίλους να γίνουν μέλη της Ομάδας Φίλων του Συλλόγου, που φιλοδοξεί με τη δυναμική δράση και παρουσία της στα προγράμματα του Π.Σ.Α.μεΑ. να βελτιώσει την ποιότητα ζωής των μελών της, να ευαισθητοποιήσει την τοπική κοινωνία και να προάγει την ψυχο-κοινωνική ένταξη των Ατόμων με Αναπηρία, μακριά από κάθε είδους διακρίσεις και στερεότυπα.\nΚεντρικός στόχος στη παρούσα χρονική στιγμή είναι να μαζευτούμε μια ομάδα ανθρώπων ανεξαρτήτου επαγγελματικής κατάρτισης, ευαισθητοποιημένων και πρόθυμων να αφιερώσουμε εθελοντικά μέρος της καθημερινότητάς μας για την κάλυψη άμεσων αναγκών μελών του Συλλόγου. Πιο συγκεκριμένα, μπορούμε να βοηθήσουμε συνοδεύοντας Άτομα με Αναπηρία σε εξόδους και ιατρικά ραντεβού (ιατρούς, νοσοκομεία, κλπ.), επιβλέποντας και κρατώντας συντροφιά σε Άτομα με Αναπηρία, και προσφέροντας υπηρεσίες ανάλογα με την επαγγελματική μας ιδιότητα (πχ. εκπαιδευτικός, νοσηλευτής, ξυλουργός, ηλεκτρολόγος, υδραυλικός, κτλ. ).\nΑποδεχόμενοι το κάλεσμα μας, θα έχετε την ευκαιρία να αποκτήσετε καινούργιους φίλους, να αντλήσετε ηθική ικανοποίηση και να καλύψετε εσωτερικές σας ανάγκες. Παράλληλα, θα έχετε την ευκαιρία να συμμετέχετε σε Ομάδες Εκπαίδευσης και να αποκτήσετε πολύτιμη πρακτική εμπειρία.\nΓια όλους εμάς που πιστεύουμε ότι "Εθελοντισμός σημαίνει μοίρασμα της αγάπης από την καρδιά μας" και θέλουμε να συμμετέχουμε στην προσπάθεια αυτή που βρίσκεται υπό την αιγίδα του Π.Σ.Α.μεΑ., μπορούμε να συμπληρώσουμε την αίτηση εγγραφής μέλους στην Ομάδα Φίλων του Συλλόγου που θα βρούμε στα νέα γραφεία του Συλλόγου που στεγάζονται δίπλα στα ΚΕΠ του Δήμου Χίου.\nΠληροφορίες – Διευκρινήσεις- Αιτήσεις Εγγραφής :\n Σύλλογος Π. Σ.Α.με.Α , Δημοκρατίας 8, 82 100 ΧΊΟΣ : Κάθε Τρίτη 10:00 π.μ. με 13:00 μ.μ.\n 69.72.51.62.69 Ελευθερία Μπινίκου, Ψυχολόγος, Υπεύθυνη της Ομάδας Φίλων του Συλλόγου\n22710 24194, γραφείο Π.Σ.Α.μεΑ.\nΔΗΜΟΚΡΑΤΙΑΣ 8, 821 00 ΧΙΟΣ, ΕΛΛΑΔΑ\nΤΗΛ: (22710) 24194, FAX: (22710) 24130\nΑποτελέσματα για το πρωτάθλημα της Α΄ και Β΄ κατηγορίας\nΓια το πρωτάθλημα της Α΄ Τοπικής Κατηγορίας Ποδοσφαίρου τα αποτελέσματα είναι:\nΚυβέλη- Δάφνη: 2-6\nΒαρβασιακός- Ατρόμητος: 1-3\nΣτους αγώνες για το πρωτάθλημα της Β΄ Τοπικής Κατηγορία Ποδοσφαίρου σημειώθηκαν τα αποτελέσματα:\nΔόξα-ΑΕ Χίου/Βροντάδου 4-2\nΘύελλα Χαλκείου-Άτλας Νεοχωρίου 0-3\nΠΑΟ Καρυών-Ένωση Συκιάδας/Λαγκάδας 2-4\nΟ Αντιδήμαρχος Δημοτικής Ενότητας Μαστιχοχωρίων κ. Ηλίας Κλεισσάς έστειλε το παρακάτω Δελτίο Τύπου.\nΟ Δήμος Χίου αποφάσισε και φέτος να διαθέσει καυσόξυλα στους Δημότες του από τα καμένα Δημοτικά Δάση της πυρκαγιάς της 18ης Αυγούστου 2012. Συγκεκριμένα θα διατεθούν για κάθε οικογένεια δύο (2) τόνοι ξύλων μετά από αίτηση στο Δήμο Χίου του κάθε ενδιαφερόμενου. Η υλοτομία θα γίνει υπό την έγκριση και επίβλεψη της Δ/νσης Δασών εκατέρωθεν του επαρχιακού οδικού δικτύου Αρμολίων-Βέσσας-Λιθίου και Αγ.Γεώργιος-Βέσσα-Ελατά καθώς επίσης και στους αγροτικούς δρόμους και στις παρόδους αυτών στις παραπάνω περιοχές.\nΟι αιτήσεις θα γίνονται μέχρι 15 Νοεμβρίου στις παρακάτω διευθύνσεις:\nα)Δημοτική Ενότητα Μαστιχοχωρίων (Πυργί τηλ.2271351221)\nβ)Δημαρχείο Χίου Γραφείο 4 (τηλ. 2271350869 ,2271350879)\nΈχουμε τη χαρά και την υπερηφάνεια να ανακοινώσουμε στην κοινωνία της Χίου ότι το σχολείο μας επιλέχθηκε να συμμετέχει στο πρόγραμμα Comenius.\nΤο πρόγραμμα Comenius αποσκοπεί στη βελτίωση της ποιότητας της σχολικής εκπαίδευσης και στην ενίσχυση της Ευρωπαϊκής διάστασή της. Πραγματοποιείται μέσω της ενθάρρυνσης της διακρατικής συνεργασίας μεταξύ εκπαιδευτικών ιδρυμάτων της σχολικής εκπαίδευσης με την επιχορήγηση σχολικών συμπράξεων και δράσεων διακρατικής κινητικότητας μαθητών και εκπαιδευτικού προσωπικού. Υποστηρίζει τα παιδιά να αποκτήσουν συνείδηση της ποικιλομορφίας των Ευρωπαϊκών πολιτισμών καθώς και δεξιότητες απαραίτητες για την προσωπική τους ανάπτυξη, τη μελλοντική εργασιακή τους απασχόληση και την δραστηριοποίησή τους ως ενεργοί πολίτες. Θα υλοποιηθεί έτσι ένα κοινό σχέδιο μάθησης ( project) διάρκειας δύο ετών (2013-2014, 2014 – 2015). Με τον τρόπο αυτό θα δοθεί η δυνατότητα σε μαθητές και εκπαιδευτικούς από διαφορετικές χώρες να συνεργαστούν σε ένα κοινό θέμα με τίτλο: “ Local songs in the European choir” , ( Τοπικά τραγούδια σε μια Ευρωπαική χορωδία).\nΗ μουσική και ο χορός αποτελούν δράσεις που ενώνουν λαούς ,συμφιλιώνουν ανθρώπους , καλλιεργούν την επικοινωνία, διευρύνουν τη φαντασία και την κοινωνικοποίηση των παιδιών.\nΤο σχολείο μας θα δουλέψει πάνω στο θέμα με στόχο να αναπτύξει όλες τις παραπάνω αξίες μέσω της εκπαιδευτικής διαδικασίας. Η διάθεση των εκπαιδευτικών που το απαρτίζουν, θα αμβλύνει τις όποιες διαφορές υπάρχουν.\nΤο Δημοτικό Σχολείο Πυργίου είναι σχολικό κέντρο έξι χωριών . Εκ των πραγμάτων η διαφορετικότητα είναι δεδομένη . Με το πρόγραμμα Comenius θα δοθεί σε κάθε παιδί η δυνατότητα να συνεργαστεί στενά με παιδιά άλλων χωρών μέσω ηλεκτρονικού υπολογιστή και με κοινή γλώσσα τα αγγλικά.\nΙστορικά αναφέροντας ο Comenius υπήρξε δάσκαλος ,κληρικός και επίσκοπος στα τέλη του 16ου αιώνα. Οι διδακτικές του θέσεις στηρίζονται στις διαδικασίες , στους νόμους και τα φαινόμενα της φύσης. Επιδίωξη του ήταν η δημιουργία μιας διδακτικής μεθόδου που να έχει γενικό κύρος και εφαρμογή, που να ισχύει σε όλα τα σχολεία και να εφαρμόζεται σε όλα τα μαθήματα ( διαθεματικότητα).\nΜε το πρόγραμμα Comenius πέραν αυτών των αξιών που θα προσπαθήσουμε να καλλιεργήσουμε, θα γίνει γνωστό το νησί μας και ειδικά οι τοπικές κοινωνίες των Μαστιχοχωρίων σε άλλες έξι χώρες, που στη σημερινή εποχή το έχουν τόση ανάγκη.\nΘα ήταν παράλειψη να μην ευχαριστήσουμε την εκπαιδευτικό της αγγλικής γλώσσας κα Χούλη Γεωργία που με τις γνώσεις ,την εργατικότητα , την επιμονή και την οξυδέρκεια που την διακρίνει, κατάφερε να εισηγηθεί τη συμμετοχή μας στο παραπάνω πρόγραμμα.\nΕυχαριστούμε εκ των προτέρων όλους τους χορηγούς , φορείς , γονείς και εκπαιδευτικούς που θα σταθούν αρωγοί στην προσπάθειά μας, ούτως ώστε να αναδειχθεί το σχολείο μας σε Ευρωπαϊκό επίπεδο.\nΠρώτο τρίποντο για την ομάδα της Καλαμωτής που πέρασε νικηφόρα από το Θολοποτάμι με 3 - 0.\nΣτο Α΄ ημίχρονο σημείωσε και τα τρία τέρματα με δύο γκόλ του Κουτρή και ένα του Κυριακούδη.\nΣτο Β΄ ημίχρονο η Αναγέννηση πίεσε την αντίπαλο της , αλλά η Καλαμωτή παίζοντας αμυντικά κράτησε το αποτέλεσμα.\nΚαλή η διαιτησία του Δημητρακόπολου - Μαυρίδη - Στουπάκη.\nΑναρτήθηκε από Μιχάλης Κανάριος στις 9:13 μ.μ. 0 σχόλια\nΕυχαριστώ, στην εθελοντική ομάδα αιμοδοσίας από τον Κοινωνικό και Ψυχαγωγικό Σύλλογο Καλαμωτής.\nΤο Σάββατο 12 Οκτωβρίου 2013, στον Άγιο Ισίδωρο στην Κώμη, ο Κοινωνικός και Ψυχαγωγικός Σύλλογος Καλαμωτής, θέλοντας να τιμήση την εθελοντική ομάδα αιμοδοσίας του Συλλόγου για την προσφορά τους να δώσουν αίμα, παρέθεσε γεύμα με πλούσια και εκλεκτά εδέσματα.\nΗ εθελοντική αιμοδοσία είναι πράξη ανθρωπιάς, καλής θελήσεως, φροντίδας και αγάπης προς τον συνάνθρωπο μας.Ο εθελοντισμός στην κοινωνία των ανθρώπων είναι δείγμα πολιτισμού.\nΕμείς να πούμε ένα μεγάλο μπράβο στον Πρόεδρο του Συλλόγου κ.Αντώνη Κοσσένα, στα μέλη του Διοικητικού Συμβουλίου και στην εθελοντική ομάδα.\nΑναρτήθηκε από Μιχάλης Κανάριος στις 7:45 μ.μ. 0 σχόλια\nΑναρτήθηκε από Μιχάλης Κανάριος στις 8:28 μ.μ. 0 σχόλια\nΣύμφωνα με τις στατιστικές, αυτοί από εμάς που ήμασταν παιδιά τις δεκαετίες του 50, 60 και 70 πιθανόν δεν θα έπρεπε να είχαμε επιζήσει.\nΟι κούνιες μας ήταν βαμμένες με γυαλιστερή λαδομπογιά με βάση το μόλυβδο. Τα πατώματα είχαν μωσαϊκό και άλλα τσιμέντο που σου περόνιαζε τα κόκκαλα κι οι κρεβατοκάμαρες ξύλινα πατώματα που τα γυάλιζαν με παρκετίνη, με κάτι βαριές παρκετέζες και κάθε τόσο αγκύλες καρφωνόντουσαν στις ξυπόλητες πατούσες\nΟι παιδικές αρρώστιες έκαναν θραύση. Κάθε τόσο κι ένας φίλος ή συμμαθητής πάθαινε ιλαρά, κοκκύτη, μαγουλάδες, ανεμοβλογιά.\nΖεσταινόμασταν με σóμπες με ξύλα ή με… κάρβουνα στο μαγκάλι. Που να βρεθεί καλοριφέρ τότε.\nΤηλέφωνο είχε μόνο στο Γραφείο του ΟΤΕ στην κάτω πλατεία και περίμενες την σειρά σου για να μιλήσεις. Απέναντι το μαγαζί του Μαΐστρου, που είχε κρεμασμένα με μανταλάκια τα περιοδικά μας, ο Μικρός Ήρωας, ο Μικρός Σερίφης κι ακόμα το Ρομάντζο, το Πάνθεον, το Ντομινό, η Βεντέττα,το Φαντάζιο.\nΑκόμα ζητάω τη σοκολάτα ΙΟΝ αμυγδάλου της μιάς δραχμής, ή τις πρώτες γκοφρέτες ΜΕΛΟ με τα χαρτάκια με τις φορεσιές και τις σημαίες των χωρών του κόσμου, ακόμα θυμάμαι το Γλυφιτζούρι κοκοράκι, το μαλλί της γριάς στα πανηγύρια του χωριού, τις καραμέλες γάλακτος τις τυλιγμένες στο χρυσό χαρτί, τις κατακόκκινες καραμέλες, το αυθεντικό παστέλι, και το κάτασπρο μαντολάτο.\nΤο γάλα μας το πρωί το έφερνε η μητέρα, αφού προηγουμένως είχε αρμέξει την κατσίκα μας.Υπήρχαν και οι άτυχοι που δεν είχαν κατσίκα και την έβγαζαν με ένα τσάι.\nΟι κολώνες του πάγου που τις έφερνε ο παγοπώλης με την τρίκυκλη μοτοσυκλέτα του και τις κουβάλαγε με εκείνο το περίεργο εργαλείο γάντζο, αργοέλιωναν στο κεφαλόσκαλο. Και η βρύση του ψυγείου είχε στο στόμιο της τυλιγμένο ένα λευκό τουλπάνι σαn φίλτρο. Που ηλεκτρικά ψυγεία. Αργότερα θυμάμαι κάτι ΠΙΤΣΟΣ ΙΖΟΛΑ και KELVINATOR.\nΟι φωνές των καρεκλάδων των γανωτζήδων και των ακονιστών που γύριζαν το χωριό, έδιναν μια ξεχωριστή νότα στην ζωή του χωριού. Και σε κάποια γωνιά σε μια καμαρούλα 2x2 ήταν το βασίλειο του τσαγκάρη με εκείνο το περίεργο καλαπόδι που έβαζε ανάποδα το παπούτσι και το κόλλαγε και το κάρφωνε με εκείνες τις μαύρες πρόκες με το πλατύ κεφάλι και διάχυτη η μυρουδιά της βενζινόκολλας\nΟ καφές στα καφενεία ήταν μόνο Ελληνικός, τούρκικος τότε. Δεν υπήρχε νες ούτε φραπέ ούτε καπουτσίνο ούτε εσπρέσσο ούτε κάν φίλτρου γαλλικός. Οι πρώτες καφετιέρες ήταν κάτι γυάλινες κανάτες γεμάτες νερό πάνω στη φωτιά,με ένα ειδικό μεταλλικό φίλτρο που ο ατμός που υγροποιόταν έπεφτε πάνω στον καφέ τον έριχνε στο νερό και ο κύκλος συνεχιζόταν μέχρις εξαντλήσεως του περιεχομένου.\nΣαββατόβραδο πηγαίναμε σινεμαδάκι την σπουδαία περίοδο του Ελληνικού κινηματογράφου στην "Ένωση" και βλέπαμε τους τυχερούς που έκοβαν εισιτήριο, ενώ εμείς θα βλέπαμε τό έργο, από τις τρύπες του παραθύρου που βρισκόταν στο στενό της Σμαρνίενας.\nΚυριακή πρωί και με πόση λαχτάρα περιμέναμε να ακούσουμε την περιγραφή απ' το ραδιόφωνο. Γεωργίου, Φώσκολος, Λογοθέτης κι αργότερα απ' την τηλεόραση Διακογιάννης Φουντουκίδης Κατσαρός.\nΗ γλυκύτερη αναμονή το καλοκαίρι ήταν ο παγωτατζής με το καρότσι με τις σιδερένιες ρόδες που το έσπρωχνε στο χωματόδρομο. Παγωτό Παντελή Κριτή. Μια δραχμή η κρέμα, μιάμιση το κακάο, δύο η σοκολάτα.\nΤυχεροί αυτοί που βοηθούσαν τον Παντελή για να φτιάξει το παγωτό. Αμοιβή ένα χωνάκι και 5 δραχμές.\nΤα καλοκαίρια μπάνιο πέφταμε κάτω και χτυπιόμασταν όταν βλέπαμε κάποιους με το ένα χέρι να κρατάνε τυλιγμένη την πετσέτα γύρω τους και με το άλλο να προσπαθούν να βγάλουν το μαγιό και να βάλουν εσώρουχο και παντελόνι. Σιχαινόμασταν τα κεφτεδάκια ή τα ντολμαδάκια στην αμμουδιά. Και το νερό που πίναμε ήταν πάντα χλιαρό.\nΚαι φρούτα, θεούλη μου τι φρούτα ήταν αυτά! Θυμάμαι ακόμα τον πατέρα μου να κουβαλάει κάτι δωδεκάκιλα\nΑμερικάνικα ριγέ καρπούζια και γιαρμάδες που σε κάθε δαγκωνιά τα ζουμιά έτρεχαν στο πηγούνι και το λαιμό. Και πεπόνια που μοσχομύριζαν. Και κεράσια μέλι. Και σταφύλια ολόγλυκα. Ψωμί, τυρί φέτα και καρπούζι για φαγητό. Η υπέρτατη γεύση.\nΠίναμε νερό απ' το λάστιχο του κήπου (τι εμφιαλωμένα και πράσινα άλογα), τρώγαμε λουκουμάδες με ζάχαρη, και τυγανόπιτες στο σπίτι, κουλούρι και τριγωνάκι κεφαλοτύρι από τα μπακάλικα και σουβλάκι από τον Καρούση.\nΜοιραζόμασταν με τους φίλους μας μια πορτοκαλάδα ή γκαζόζα απ' το ίδιο μπουκάλι και ποτέ κανένας μας δεν έπαθε τίποτε. Δεν πολυαρωσταίναμε , αλλά αν τύχαινε να αρρωστήσουμε πάντα υπήρχε μια καλή μάνα ή γιαγιά να μας δώσει λίγο φιδέ και να μας ρίξει βεντούζες να μας δώσει μια κουταλιά Νορισοντρίν, Ιπεσαντρίν ή ασπιρίνη διαλυμένη στο κουταλάκι μαζί με ζάχαρη, ή να μας κάνει μια ένεση με γυάλινη σύριγγα που τη βράζανε στο κατσαρολάκι, και πιο ύστερα να μας διαβάσει κανένα παραμυθάκι για να αποκοιμηθούμε.\nΠερνάγαμε ώρες έξω απ' το σπίτι φτιάχνοντας πατίνια με ρουλεμάν και σανίδια και κατεβαίναμε τις κατηφόρες τις γειτονιάς απλά για να διαπιστώσουμε ότι είχαμε ξεχάσει να βάλουμε φρένο. Κι όταν σηκωνόμασταν μέσα απ' τους θάμνους που καταλήγαμε, μαθαίναμε πώς να διορθώνουμε το πρόβλημα των φρένων. Για να μη ξαναπληγώσουμε τα γόνατα μας και να μην αποκτήσουμε ευμεγέθη καρούμπαλα στο κέντρο του μετώπου μας Κι αν τα αποκτούσαμε τα πατάγαμε με εκείνα τα μεγάλα τάλιρα για να μη φουσκώσουν.\nΤα αγορίστικα παιχνίδια ήταν οι αμάδες, τα σκλαβάκια, το ξυλίκι, το κατρακύλι, η στάγκα-Μαρία, το μπίζ, ο χοστός, το τσιτί και τα καντούνια.\nΠηγαίναμε στα σπίτια των φίλων μας και χτυπούσαμε την πόρτα, ή το πιο συνηθισμένο μπαίναμε χωρίς να ρωτήσουμε. Πέφταμε από δέντρα, κοβόμασταν, πληγώναμε τα γόνατα μας και σπάγαμε και κανένα χέρι και οι γονείς μας μάς κατσάδιαζαν κι αυτό ήταν. Λίγο βάμμα στην πληγή κι όξω απ' την πόρτα. Τσακωνόμασταν και παίζαμε μπουνιές και μαυρίζαμε και μελανιάζαμε και πάλι φιλιώναμε. Παίζαμε ξιφομαχίες με αυτοσχέδια ξύλινα σπαθιά. Τα ακόντια μας ήταν τα κοντάρια απ' τις σκούπες ειδικά από εκείνες που τύλιγαν με μια μαξιλαροθήκη και ξαράχνιαζαν τα ταβάνια. Οι ασπίδες μας ήταν τα καπάκια απ' τις μεγάλες κατσαρόλες .\nΤρώγαμε ακόμα και σκουλήκια και λάσπες απ' τον κήπο. Θυμάστε τη γεύση της λάσπης; Ούτε μάτια βγάλαμε, ούτε τα σκουλήκια έζησαν για πολύ το στομάχι μας.\nΣτους ποδοσφαιρικούς μας αγώνες την ομάδα την έφτιαχναν μερικοί, οι υπόλοιποι μάθαιναν να ζουν χωρίς αρχηγιλίκι. Φεύγαμε απ' το σπίτι το πρωί και παίζαμε όλη μέρα ελεύθεροι αρκεί να γυρίζαμε πίσω μόλις άρχιζε να σκοτεινιάζει, ή όταν η μάνα μας έβαζε τις φωνές απ' την πόρτα του σπιτιού να τσακιστούμε να πάμε για διάβασμα. Δεν είχαμε βιντεοπαιχνίδια ούτε καν τηλεόραση, ούτε κινητά ούτε υπολογιστές ή internet άντε κανένα ραδιόφωνο με λυχνίες. Το καλύτερο δώρο ήταν ένα μικρό τρανζιστοράκι με εννιάβολτη Bereck για να ακούμε Εθνικό, ή Ενόπλων.\nΠηγαίναμε σχολείο και τα Σάββατα. Πόσες φορές δεν αισθανθήκαμε το χέρι κάποιου καθηγητή να μας σηκώνει απ' τη φαβορίτα ή να μας τραβάει τα αυτιά, ή να μας ρίχνει μια σβουριχτή σφαλιάρα. Κι η βίτσα, συνήθως από μουριά να μας πληγώνει την παλάμη. Οι πράξεις μας ήταν δικές μας και οι συνέπειες θα βάρυναν εμάς.\nΠοιος δε θυμάται τις καζούρες ιδιαίτερα στους Θεολόγους και τις Αγγλικούδες . Την αγωνία μόλις έμπαινε ο μαθηματικός κι άνοιγε τον κατάλογο. -Για να σηκωθεί σήμερα ο ………. Και μέχρι να πει τον μελλοθάνατο, κόμπος το στομάχι.\nΘυμάστε στα διαγωνίσματα την απεγνωσμένη προσπάθεια να αντιγράψουμε με το βιβλίο στα γόνατα, ή τα σκονάκια κρυμμένα στα μανίκια, ή τα κορίτσια που τά γραφαν με στυλό BIC ή SCHNEIDER πάνω στα μπούτια τους και τα κάλυπταν με τις μπλέ ποδιές τους. Μπλέ κοριτσίστικες ποδιές, άσπρο γιακαδάκι και άσπρη μπλέ κορδέλα στα μαλλιά. Ποδιές που εξαφανιζόντουσαν στο λεωφορείο και χωνόντουσαν μες στις τσάντες.\nΠοιος δε θυμάται τις ημερήσιες εκδρομές στην Κώμη,στου Κατράρη και στο Βουνάκι.\nΚαι τους ποδοσφαιρικούς αγώνες των τριών ωρών και βάλε στην Απλάδα και στα πευκάκια.\nΚάποιοι μαθητές όχι τόσο έξυπνοι ή επιμελείς έχαναν την τάξη και ξαναπήγαιναν στην ίδια. Θυμηθείτε πόσους διετείς είχατε στην τάξη σας στο γυμνάσιο. Ήταν εύκολα αναγνωρίσιμοι απ' τα γένια και τη χοντρή φωνή.\nΟ πρώτος μας έρωτας ήταν συνήθως αδελφή ή εξαδέλφη του καλύτερου φίλου μας. Θυμόσαστε το χτυποκάρδι αλήθεια; Την αγωνία μη μας πάρουν χαμπάρι. Το πρώτο φιλί. Τα ξαναμμένα μάγουλα ,το χνούδι πάνω απ' το χείλος μας.\nΘυμάστε τα πάρτι γενεθλίων με 15 αγόρια και δύο κορίτσια, (Ποιος να αφήσει την κόρη του να πάει) με πορτοκαλάδα ή ΤΑΜ ΤΑΜ, πατατάκια τσιπς και σπιτικό κέικ κι αργότερα βερμουτάκι και ξηρούς καρπούς. Τις άπειρες φορές που χορεύαμε το ίδιο μπλουζ σε συνεννόηση με τον υπεύθυνο του πικάπ, έτσι για να μένουμε πιο πολλή ώρα αγκαλιασμένοι με το κορίτσι των ονείρων μας. Την απίστευτη φράση ΤΑ ΦΤΙΑΞΑΜΕ. Τι φτιάξαμε ο Θεός κι η ψυχή του.\nΤα καλοκαιρινά βράδια τα βγάζαμε έξω στο πλακί η παίζαμε κανένα κρυφτό η καντούνια στη πάνω πόρτα. Αξέχαστα χρόνια.\nΟι γενιές αυτές έβγαλαν μερικούς απ' τους καλύτερους επιστήμονες, γιατρούς, μηχανικούς, ανθρώπους εργατικούς και τίμιους οικογενειάρχες και πολλούς άλλους. Τα τελευταία πενήντα χρόνια έγινε έκρηξη σε καινοτομίες και νέες ιδέες. Είχαμε επιτυχίες, αποτυχίες και υπευθυνότητα και μάθαμε να τα αντιμετωπίζουμε όλα. Μεγαλώσαμε σαν παιδιά με τις χαρές και τις λύπες, μας.\nΕυχαριστώ τον συντάκτη Antko για την συνεισφορά του σε κείμενο και φωτογραφίες (http://comicstrades.me)\nΑναρτήθηκε από Μιχάλης Κανάριος στις 10:11 π.μ. 2 σχόλια


4 καλύτερες μέθοδοι για τη μετατροπή PSD σε JPG\nΑπόσπασμα: Το αρχείο PSD μου μπορεί να ανοίξει μόνο από το Photoshop. Θέλω να μετατρέψω το PSD σε JPG, ώστε να το βλέπω εύκολα. Τι πρέπει να κάνω?\nΈνα αρχείο εγγράφου Adobe Photoshop, επίσης γνωστό ως αρχείο PSD, χρησιμοποιείται κυρίως στο Adobe Photoshop ως η προεπιλεγμένη μορφή αποθήκευσης δεδομένων. Όταν έχετε ένα αρχείο PSD και θέλετε να το δείτε στον υπολογιστή σας, ίσως χρειαστεί να έχετε εγκατεστημένο στον υπολογιστή σας το Photoshop ή παρόμοια προγράμματα. Εάν όχι, είναι δύσκολο για εσάς να δείτε ένα τέτοιο αρχείο.\nΜετατροπή PSD σε JPG\nΓια να λύσετε αυτό το πρόβλημα, μπορείτε να επιλέξετε να μετατρέψετε το PSD σε JPG. Οι τρόποι μετατροπής του PSD σε JPG είναι εύκολο να ακολουθηθούν. Εάν εξακολουθείτε να μην γνωρίζετε πώς να μετατρέψετε το PSD σε JPG, απλώς ακολουθήστε αυτό το άρθρο για να μάθετε αυτές τις προσεγγίσεις.\nΜέρος 1. Πώς να μετατρέψετε PSD σε JPEG με το Photoshop\nΜέρος 2. Πώς να μετατρέψετε PSD σε JPEG χωρίς Photoshop\nΜέθοδος 1: Μετατροπή PSD σε JPEG Online\nΜέθοδος 2: Μετατροπή PSD σε JPEG με Smartphone\nΜέθοδος 3: Μετατροπή PSD σε JPEG σε Win / Mac\nΌπως μπορείτε να πείτε, το Adobe Photoshop είναι το προεπιλεγμένο λογισμικό που μπορείτε να χρησιμοποιήσετε για να ανοίξετε και να επεξεργαστείτε αρχεία PSD. Και με αυτό το επαγγελματικό πρόγραμμα, μπορείτε να αποθηκεύσετε το αρχείο PSD σε άλλες μορφές εξόδου. Έτσι μπορείτε να επιλέξετε να μετατρέψετε PSD σε JPEG με το Photoshop.\nΟ τρόπος μετατροπής PSD σε JPEG με το Photoshop δεν είναι τόσο δύσκολος όσο νομίζετε. Μπορείτε να ακολουθήσετε τα επόμενα βήματα για να ολοκληρώσετε τη διαδικασία.\nΕπισκεφτείτε πρώτα τον ιστότοπο του Photoshop με το πρόγραμμα περιήγησής σας. Εάν θέλετε να κατεβάσετε και να χρησιμοποιήσετε το Photoshop, ίσως χρειαστεί να πληρώσετε για λογαριασμό. Αλλά μπορείτε επίσης να επιλέξετε δωρεάν δοκιμή. Απλώς κάντε κλικ στην επιλογή Δωρεάν δοκιμή στην επάνω γραμμή και ξεκινήστε τη λήψη αυτού του προγράμματος εγκατάστασης λογισμικού.\nΣημείωση: Μπορείτε να χρησιμοποιήσετε το Photoshop δωρεάν για 7 ημέρες, αν επιλέξετε Δωρεάν δοκιμή.\n2 βήμα Ανοίξτε το PSD χρησιμοποιώντας το Photoshop\nΣε αυτό το σημείο, μπορείτε να ξεκινήσετε το πρόγραμμα εγκατάστασης του Photoshop στον υπολογιστή σας. Η διαδικασία λήψης θα ξεκινήσει όταν ολοκληρώσετε όλα τα βήματα προετοιμασίας ακολουθώντας τον οδηγό. Μόλις ολοκληρωθεί η λήψη του Photoshop, μπορείτε να ανοίξετε το PSD χρησιμοποιώντας το Photoshop.\n3 βήμα Επιλέξτε Αποθήκευση ως\nΤώρα μπορείτε να δείτε το αρχείο PSD στο Photoshop. Απλώς κάντε κλικ στο Αρχείο στο επάνω μέρος του παραθύρου και μετά επιλέξτε Αποθήκευση ως.\n4 βήμα Μετατροπή PSD σε JPG\nΌταν δείτε ένα αναδυόμενο παράθυρο, κάντε κλικ στο αναπτυσσόμενο μενού Μορφή στο κέντρο του παραθύρου. Στη συνέχεια, βρείτε την επιλογή JPEG και επιλέξτε την ως μορφή εξόδου. Στη συνέχεια κάντε κλικ στο κουμπί Αποθήκευση και επιλέξτε την ποιότητα στις επιλογές JPEG.\nΟι φωτογραφίες του Photoshop χάνονται πριν από την αποθήκευση; Προσπάθησε να ανακτήστε εικόνες Photoshop εδώ.\nΊσως πιστεύετε ότι είναι τόσο περίπλοκο να κατεβάσετε το Photoshop και να το χρησιμοποιήσετε για να μετατρέψετε το PSD σε JPG / JPEG. Εδώ προτείνουμε επίσης ορισμένες προσεγγίσεις για τη μετατροπή PSD σε JPG χωρίς Photoshop για εσάς.\nΕκτός από τη μετατροπή PSD σε JPG με τη βοήθεια κάποιου επαγγελματικού προγράμματος επεξεργασίας εικόνας, όπως το Photoshop, μπορείτε επίσης να επιλέξετε μερικά διαδικτυακά εργαλεία για να ολοκληρώσετε αυτήν τη μετατροπή. Το ZAMZAR είναι ένας τέτοιος μετατροπέας που μπορείτε εύκολα να χρησιμοποιήσετε για να μετατρέψετε PSD σε JPG. Αυτός ο διαδικτυακός ιστότοπος παρέχει 3 τρόπους για να ανεβάσετε αρχεία PSD. Και μπορείτε να στείλετε τους μετατροπείς στο email σας για να διατηρήσετε τα αρχεία σας ασφαλή. Αλλά μπορείτε να ανεβάσετε μόνο ένα αρχείο έως 50 MB.\n1 βήμα Επίσκεψη https://www.zamzar.com/convert/psd-to-jpg/ με το πρόγραμμα περιήγησής σας.\n2 βήμα Επιλέξτε αρχεία κάνοντας κλικ στο κουμπί Επιλογή αρχείων ή μπορείτε να κάνετε κλικ στη διεύθυνση URL για να εισαγάγετε το σύνδεσμο του αρχείου PSD. Είναι επίσης δυνατή η μεταφορά και απόθεση του αρχείου σε αυτόν τον ιστότοπο.\n3 βήμα Επιλέξτε JPG ως μορφή εξόδου στην αναπτυσσόμενη λίστα.\n4 βήμα Τώρα εισαγάγετε τη διεύθυνση email για να λάβετε αρχεία που έχουν μετατραπεί στο κενό πεδίο.\n5 βήμα Αφού αποδεχτείτε τους όρους, μπορείτε να κάνετε κλικ στο κουμπί Μετατροπή για να ξεκινήσετε τη μετατροπή PSD σε JPG.\nΕάν θέλετε να μετατρέψετε PSD σε JPG στο smartphone σας, μπορείτε να κατεβάσετε και να εγκαταστήσετε το Image Convert από το Play store. Είναι εντελώς δωρεάν για τους χρήστες Android να κάνουν λήψη και χρήση αυτής της εφαρμογής. Και μπορείτε να μετατρέψετε εικόνες από και σε διαφορετικές μορφές, όπως JPEG, GIF, BMP, PSD, PDF κ.λπ.\n1 βήμα Πραγματοποιήστε λήψη και εγκατάσταση του Image Convert από το κατάστημα εφαρμογών σας. Στη συνέχεια, ξεκινήστε το.\n2 βήμα Στη συνέχεια, πατήστε το κόκκινο κουμπί προσθήκης για να ανεβάσετε το αρχείο PSD που θέλετε να μετατρέψετε.\n3 βήμα Όταν επιλέξετε, σύρετε προς τα δεξιά για να μεταβείτε στην καρτέλα Μετατροπή. Εδώ πρέπει να επιλέξετε JPG ως τη μορφή που θέλετε.\n4 βήμα Μπορείτε επίσης να ορίσετε άλλες ρυθμίσεις αν θέλετε στην καρτέλα Μετατροπή. Όταν ολοκληρώσετε όλα τα πράγματα, πατήστε το κουμπί Μετατροπή για να ξεκινήσετε τη διαδικασία.\nΣε υπολογιστή με Windows, μπορείτε να επιλέξετε να κατεβάσετε το Easy2Convert PSD to JPG converter και να χρησιμοποιήσετε αυτό το λογισμικό για να μετατρέψετε PSD σε JPG. Αυτό το λογισμικό δεν μπορεί να σας βοηθήσει να επεξεργαστείτε τις φωτογραφίες ή τις εικόνες σας όπως το Photoshop, αλλά παίζει καλό ρόλο ως μετατροπέας.\n1 βήμα Πραγματοποιήστε λήψη και εγκατάσταση αυτού του λογισμικού στον υπολογιστή σας.\n2 βήμα Μετά την εγκατάσταση, εκκινήστε τον στον υπολογιστή σας. Στη συνέχεια, κάντε κλικ στο πράσινο κουμπί για να ανεβάσετε το αρχείο PSD.\n3 βήμα Στη συνέχεια, επιλέξτε το φάκελο εξόδου και επιλέξτε JPG ως μορφή εξόδου.\n4 βήμα Τώρα απλώς πατήστε το κουμπί μετατροπής στο δεξί μέρος της διεπαφής για να ξεκινήσετε αυτήν τη μετατροπή.\nΓια χρήστες Mac, μπορείτε απλώς να μετατρέψετε PSD σε JPG σε Mac OS X με προεπισκόπηση. Η εφαρμογή Mac Preview υποστηρίζει τους ακόλουθους τύπους αρχείων και θα κάνει μετατροπή μεταξύ αυτών: GIF, ICNS, JPEG, JPG, PDF, PSD και άλλα. Και μπορείτε να ακολουθήσετε τα επόμενα βήματα για να πραγματοποιήσετε μια τέτοια μετατροπή.\n1 βήμα Ανοίξτε το αρχείο PSD που θέλετε να μετατρέψετε στην προεπισκόπηση.\n2 βήμα Από το μενού Αρχείο, επιλέξτε Αποθήκευση ως ή εξαγωγή. Στη συνέχεια, επιλέξτε JPG ως μορφή εξόδου από την αναπτυσσόμενη λίστα Μορφή.\n3 βήμα Τώρα κάντε κλικ στο κουμπί Αποθήκευση για αποθήκευση και μετατροπή της εικόνας στη νέα μορφή.\nΣε αυτό το άρθρο, έχουμε εισαγάγει 4 διαφορετικές μεθόδους για τη μετατροπή PSD σε JPG. Μπορείτε να ακολουθήσετε τον προεπιλεγμένο τρόπο για να ολοκληρώσετε αυτήν τη μετατροπή ή να επιλέξετε άλλους απλούς τρόπους. Εάν εξακολουθείτε να έχετε προβλήματα, απλώς επικοινωνήστε μαζί μας.\nΒαθμολογία: 4.7 / 5 (βάσει ψήφων 46)\n14 Σεπτεμβρίου 2018 08:00 / Δημοσιεύτηκε από Andrew Miller προς την φωτογραφία\nΠώς να αλλάξετε το μέγεθος μιας εικόνας JPG / JPEG χωρίς να χάσετε την ποιότητα σε διαφορετικούς τρόπους\nΓια να αλλάξετε το μέγεθος της εικόνας JPEG εύκολα, χρειάζεστε μερικά χρήσιμα εργαλεία. Σε αυτό το άρθρο, σας παρουσιάζουμε 4 εργαλεία για εσάς και σας διδάσκουμε πώς να αλλάξετε το μέγεθος του JPEG με διαφορετικούς μειωτές μεγέθους JPEG.\nφωτογραφίαΜετατροπή PSD σε JPG


Διακρίσεις του Στ΄ Δημοτικού Σχολείου Λεμεσού (ΚΒ) σε μαθητικούς διαγωνισμούς\nΤο Στ΄ Δημοτικό Σχολείο Λεμεσού (ΚΒ) συμμετείχε στον Διαγωνισμό «Μαθητές στην Έρευνα» (ΜΕΡΑ) που διοργανώνεται από το Ίδρυμα Προώθησης Έρευνας και το Υπουργείο Παιδείας και Πολιτισμού. Η συμμετοχή του σχολείου είχε ως θέμα «Διαστημικές αναζητήσεις στην Κύπρο - Το ενδιαφέρον και οι απόψεις μικρών και μεγάλων» και υλοποιήθηκε από μαθητές της Ε΄ τάξης. Τα παιδιά που εργάστηκαν για τον σκοπό αυτό, διερεύνησαν το ενδιαφέρον και τις απόψεις των κατοίκων της Κύπρου για το διάστημα, καθώς και τις πηγές πληροφόρησής τους για το θέμα αυτό.\nΔιερευνήθηκε, επίσης, ο βαθμός στον οποίο οι κάτοικοι της Κύπρου επιζητούν περαιτέρω εκπαίδευση γύρω από θέματα διαστήματος. Η συλλογή των δεδομένων έγινε με τη χρήση ερωτηματολογίου, το οποίο χορηγήθηκε τόσο σε ηλεκτρονική μορφή στο διαδίκτυο, όσο και σε έντυπη μορφή, σε μαθητές του σχολείου, γονείς, συγγενείς και φίλους των μαθητών. Η εργασία ξεχώρισε και βραβεύτηκε με το Β΄ βραβείο του διαγωνισμού. Η τελετή βράβευσης πραγματοποιήθηκε στις 12 Ιουνίου 2017 στο Δημοτικό Θέατρο Στροβόλου.\nΚατά τη φετινή σχολική χρονιά, το Στ΄ Δημοτικό Σχολείο Λεμεσού (ΚΒ) συμμετείχε, επίσης, σε παγκύπριο διαγωνισμό του Προγράμματος EATHINK που συντονίζεται από το ερευνητικό κέντρο CARDET. Αντικείμενο του διαγωνισμού ήταν η παραγωγή σύντομου βίντεο με περιβαλλοντικά μηνύματα. Η συμμετοχή του σχολείου είχε τίτλο «Ας σταματήσουμε τη σπατάλη τροφίμων» και απέσπασε το Β΄ βραβείο του διαγωνισμού. Η τελετή βράβευσης πραγματοποιήθηκε στις 6 Απριλίου 2017, στο Πανεπιστήμιο Λευκωσίας.


Eurovision: O Βρεττός Βρεττάκος λύνει τη σιωπή του για τα 250.000 κρύσταλλα Swarovski που θα κοσμούν την ολόσωμη φόρμα της Στεφανίας - Daisy.gr\nEurovision: O Βρεττός Βρεττάκος λύνει τη σιωπή του για τα 250.000 κρύσταλλα Swarovski που θα κοσμούν την ολόσωμη φόρμα της Στεφανίας\n17/05/2021 | 15:06 μμ\nΟι προετοιμασίες για τη μεγάλη βραδιά της Eurovision 2021 είναι πυρετώδεις και η Στεφανία που θα μας εκπροσωπήσει στον πανευρωπαϊκό διαγωνισμό τραγουδιού, μετρά αντίστροφα για τη μεγάλη εμφάνιση της στον B’ ημιτελικό στις 20 Μαΐου. Η ίδια εκτός από τις φωνητικές της δυνατότητες εντυπωσίασε στις πρόβες και με τη σκηνική της παρουσία. Η κορυφαία ενδυματολογική επιλογή φέρει την υπογραφή του διεθνούς φήμης Έλληνα σχεδιαστή μόδας, Βρεττού Βρεττάκου.\nΟ Βρεττός Βρεττάκος λύνει τη σιωπή του και μιλά για τα 250.000 κρύσταλλα Swarovski που κοσμούν την ολόσωμη φόρμα της Στεφανίας. Ο κορυφαίος δημιουργός μίλησε στο Αθηναϊκό-Μακεδονικό Πρακτορείο Ειδήσεων και αποκάλυψε… μυστικά από την εμφάνιση της Στεφανίας: «Είναι εμπνευσμένο από την κορεατική ποπ σκηνή, (K-pop). Κύριο χαρακτηριστικό της είναι οι έντονες στυλιστικές επιλογές, με έντονες λάμψεις».\nΌλα όσα είπε: «Είναι μια κρυστάλλινη μωβ tanzanite ολόσωμη φόρμα, κεντημένη με 250.000 κρύσταλλα Swarovski. Έχει ασορτί, πανύψηλες μπότες που φτάνουν μέχρι τους μηρούς διακοσμημένες με μοτίβο κρυστάλλων και μοιάζουν με το δέρμα του φιδιού. Έγινε ειδική επεξεργασία από μωβ μακέτα 3D σε δέρμα φιδιού και στη συνέχεια ακολούθησε η διαδικασία της κρυσταλοποίησης. Η εμφάνιση της Στεφανίας ολοκληρώνεται με ίδια κεντημένα, κρυστάλλινα μωβ γάντια. Aναδεικνύει τη θηλυκότητά της, σεβόμενη όμως την ηλικία της και παραπέμπει λίγο στην δεκαετία του 1980. Έχει αρκετά κοψίματα για περισσότερη θηλυκότητα. Τα κρύσταλλα του συγκεκριμένου ρούχου δημιουργούν μαξιμαλιστική πολυτέλεια και είναι σχεδιασμένο ειδικά για τον διαγωνισμό της Eurovision».